Tol percuma tamat semalam, seterusnya Isnin ini -LLM

KUALA LUMPUR, 22 Apri- Tol percuma bagi semua jenis kelas kenderaan di 33 lebuh raya seluruh negara sempena Aidilfitri yang bermula 19 April,  tamat pada Jumaat.Lembaga Lebuhraya Malaysia (LLM), dalam satu kenyataan menerusi Facebook malam ini, memaklumkan tol percuma selanjutnya adalah pada Isnin ini iaitu 24 April. “Sehubungan itu pastikan baki kad Touch n Go dan e-Wallet anda adalah mencukupi sebelum memasuki lebuh raya,” menurut kenyataan itu.

(Orang ramai dinasihat memastikan baki kad Touch n Go mencukypi sebelum memasuki lebuh raya/BERNAMA)

Perdana Menteri, Datuk Seri Anwar Ibrahim, pada Selasa lalu, mengumumkan  kerajaan bersetuju memberikan Tol Rahmah percuma selama empat hari untuk dinikmati semua pengguna jalan raya bersempena sambutan Hari Raya Aidilfitri iaitu pada 19 April hingga 21 April dan juga pada 24 April. -BERNAMA


Sultan Johor terima kunjungan menteri Singapura sempena Aidilftri

(FOTO FB Sultan Ibrahim Suktan Iskandar)

JOHOR BAHRU, 23 April- Sultan Johor Sultan Ibrahim Almarhum Sultan Iskandar dan Permaisuri Johor Raja Zarith Sofiah Almarhum Sultan Idris Shah hari ini berkenan menerima kunjungan dua Menteri Singapura bersempena sambutan Aidilftri di Istana Bukit Serene, semalam.Menurut hantaran di laman Facebook rasmi baginda, mereka ialah Menteri Kelestarian dan Alam Sekitar Singapura Grace Fu dan Menteri Tenaga Manusia serta Menteri Kedua bagi Perdagangan dan Industri Singapura Dr Tan See Leng.Turut berangkat Tunku Mahkota Johor Tunku Ismail Sultan Ibrahim dan isteri, Che’ Puan Besar Khaleeda Bustamam.Berangkat sama Tunku Tun Aminah Sultan Ibrahim dan suami, Datuk Dennis Muhammad Abdullah serta anakanda baginda yang lain iaitu Tunku Temenggong Johor Tunku Idris Iskandar Al-Haj, Tunku Panglima Johor Tunku Abdul Rahman Al-Haj dan Tunku Putera Johor Tunku Abu Bakar Al-Haj.Hadir sama Konsul Jeneral Singapura di Johor Bahru Jeevan Singh dan isteri. Tetamu kehormat turut diraikan dalam satu majlis santapan tengah hari bersama baginda berdua dan keluarga Diraja Johor.

(FOTO FB Sultan Ibrahim Sultan Iskandar)


Kementerian Pengangkutan terima maklum balas harga tambang daripada pengguna

KUALA LUMPUR, 22 April - Kementerian Pengangkutan menerima baik semua maklum balas daripada pengguna pengangkutan awam terutamanya dari aspek harga tambang.Jelas Menterinya, Anthony Loke, pihak kementerian akan terus melakukan penambahbaikan dalam memastikan orang ramai selesa dan yakin dengan penggunaan pengangkutan awam tersebut."Ada yang dapat balik dengan kadar yang murah, ada yang tak dapat balik sebab tambang yang mahal, juga ada kekangan kapasiti, ada yang tak dapat tiket pada waktu-waktu terakhir, jadi ini adalah biasa, maklum balas ada, tapi maklum balas, kita akan ambil semangat positif untuk tambah baik,"

(Menteri Pengangkutan, Anthony Loke ditemu bual Berita RTM selepas menghadiri Majlis Santapan Aidilfitri di Istana Negara, Kuala Lumpur hari ini)

Beliau menjelaskannya kepada Berita RTM selepas menghadiri Majlis Santapan Aidilfitri di Istana Negara, di sini hari ini.Tambah Loke lagi, isu berkenaan harga tambang akan timbul setiap kali musim perayaan dan Kementerian Pengangkutan sentiasa berusaha untuk menyelesaikannya bersama pihak berkaitan.


Sambutan Hari Raya Aidilfitri di Pahang semakin meriah

(Menteri Besar Pahang, Datuk Seri Wan Rosdy Wan Ismail mengiringi Pemangku Raja Pahang, Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah mengurniakan duit raya kepada asnaf dan kanak-kanak yang hadir)

KUANTAN, 22 April - Sambutan Hari Raya Aidilfitri di Pahang tahun ini semakin meriah berbanding tahun-tahun lepas, berikutan keadaan pandemik COVID-19 yang semakin baik di negeri ini yang membolehkan aktiviti ziarah serta kunjung-mengunjungi kembali seperti biasa. Malah, penganjuran rumah terbuka Aidilfitri dilihat sebagai suatu wadah untuk rakyat menterjemahkan semangat perpaduan antara kaum tak kira bangsa dan agama yang turut sama meraikannya. Menteri Besar Pahang, Datuk Seri Wan Rosdy Wan Ismail berkata semangat perpaduan antara kaum masih utuh berdasarkan sambutan yang diterima rakyat yang hadir memeriahkan majlis jamuan rumah terbuka. "Walaupun kita telah lama tak buat rumah terbuka tapi hari ini saya terasa seolah tiap-tiap tahun kita buat, jadi saya ucapkan terima kasih kepada yang datang termasuk rakan-rakan media yang sudi datang ke Dewan Majlis Bandaraya Kuantan ini untuk bersama-sama memeriahkan rumah terbuka saya, dan yang paling istimewa seperti biasa saya dapati kehadiran daripada kaum-kaum lain Cina, India ini jelas membuktikan bahawa perpaduan antara kita di negeri Pahang ini sangat erat dan saya harap ia dapat dikekalkan untuk masa-masa akan datang,"

(Menteri Besar Pahang, Datuk Seri Wan Rosdy Wan Ismail ditemu bual media selepas MajlisRumah Terbuka Menteri Besar Pahang di Dewan Majlis Bandaraya Kuantan (MBK), Pahang)

Beliau berkata demikian kepada pemberita selepas Majlis Rumah Terbuka Menteri Besar Pahang yang dihadiri lebih 3,000 tetamu berbilang kaum di Dewan Majlis Bandaraya Kuantan (MBK), di sini hari ini.Dalam pada itu, Wan Rosdy turut menasihatkan rakyat di negeri ini supaya tidak melakukan pembaziran di musim perayaan ini, menjaga kesihatan dan meningkatkan aktiviti ziarah menziarahi sepanjang Aidilfitri ini. Dalam majlis itu juga, Pemangku Raja Pahang, Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah turut berkenan berangkat ke majlis rumah terbuka tersebut dan beramah mesra bersama rakyat serta mengurniakan duit raya kepada asnaf dan kanak-kanak yang hadir. Pelbagai juadah tradisi disediakan antaranya ketupat, rendang, sate, lemang dan opor daging.


Sultan Nazrin berangkat ke Majlis Sambutan Hari Raya Aidilfitri Negeri Perak

(Sultan Perak Sultan Nazrin Shah bersama Raja Permaisuri Perak Tuanku Zara Salim berkenan melawat semua gerai makanan ketika baginda berangkat ke Majlis Sambutan Aidilfitri Peringkat Negeri Perak/ Foto BERNAMA)

IPOH, 22 April - Sultan Perak, Sultan Nazrin Muizzuddin Shah berkenan berangkat ke Majlis Sambutan Hari Raya Aidilfitri Peringkat Negeri Perak yang dihadiri kira-kira 20,000 tetamu di perkarangan Stadium Indera Mulia, Ipoh.Keberangkatan baginda bersama Raja Permaisuri Perak, Tuanku Zara Salim disambut Menteri Besar, Datuk Seri Saarani Mohamad dan barisan exco kerajaan negeri.Pada majlis tersebut, Sultan Nazrin turut berkenan menyampaikan sumbangan duit raya kepada anak-anak daripada Rumah Sultan Abdul Aziz Kuala Kangsar serta Program Perumahan Rakyat (PPR) Flat Ashby Road.

(Sultan Perak, Sultan Nazrin Shah berkenan melambai ke arah orang ramai ketika baginda berangkat ke Majlis Sambutan Aidilfitri Peringkat Negeri Perak di perkarangan Stadium Indera Mulia hari ini/ Foto BERNAMA)

Sementara itu, Saarani dalam ucapannya berkata kehadiran rakyat berbilang kaum pada majlis itu sekali lagi menjelmakan kekuatan dan keunikan rakyat Malaysia khususnya di Perak, yang sentiasa bermuafakat membina kesentosaan di sebalik kerencaman budaya, kaum dan agama.Beliau turut mengajak rakyat memacak azam jitu untuk menyuburkan kembali semangat kebersamaan dengan mempertahankan keamanan, menyemarakkan obor perpaduan dan menolak perpecahan.


Terengganu sambut baik penganjuran Majlis Rumah Terbuka Malaysia MADANI

KUALA TERENGGANU, 22 April - Kerajaan negeri Terengganu menyambut baik keputusan Kerajaan Persekutuan menjadikan Terengganu antara lokasi penganjuran Majlis Rumah Terbuka Malaysia MADANI tahun ini.Menteri Besarnya, Datuk Seri Dr Ahmad Samsuri Mokhtar berkata perbezaan parti politik tidak menjadi halangan buat mereka untuk bekerjasama meraikan sambutan Aidilfitri bersama rakyat.Pihaknya bersedia menghulurkan bantuan bagi menjayakan majlis rumah terbuka berkenaan pada 13 Mei ini.

(Menteri Besar Terengganu, Datuk Seri Dr Ahmad Samsuri Mokhtar ditemu bual media pada Majlis Rumah Terbuka Aidilfitri Menteri Besar di Kuala Terengganu, hari ini)

"Bagi pihak kerajaan negeri kami sangat terbuka dan mengalu-alukan kedatangan rombongan YAB Perdana Menteri dan seluruh anggota kabinet untuk berhari raya ke Terengganu...kita cuba buktikan bahawa kita di Terengganu walaupun perbezaan parti politik yang memerintah negeri dan persekutuan tapi kita sesekali tidak menganggap ianya satu halangan untuk kita bekerjasama, jadi sila datang..Insya-Allah kita raikan sebagai tetamu yang istimewa, Insya-Allah," kata beliau ketika ditemui pada Majlis Rumah Terbuka Aidilfitri Menteri Besar, di sini hari ini.Sebelum ini, Perdana Menteri memaklumkan tidak akan menganjurkan Rumah Terbuka Aidilfitri 2023 di kediaman rasminya di Kompleks Seri Perdana, Putrajaya.Jabatan Perdana Menteri memaklumkan buat julung kalinya, Majlis Rumah Terbuka Malaysia MADANI Bersama Perdana Menteri akan diadakan di tiga negeri iaitu Kedah, Kelantan dan Terengganu.


Semangat keluarga Islam meriahkan Aidilfitri pelajar antarabangsa di Malaysia

GOMBAK, 22 April- Jauh daripada keluarga dan tanah air, tidak menjadi penghalang untuk pelajar-pelajar antarabnagsa meraikan Aidilfitri di Malaysia dengan meriah.Pengalaman beraya di perantauan menjadi momen indah ditambah dengan peluang merasai keunikan sambutan masyarakat pelbagai negara.Lebih 3,000 pelajar luar negara Universiti Islam Antarabangsa (UIA) menyertai sambutan 1 Syawal sejurus melaksanakan solat sunat Aidilfitri di Masjid Sultan Haji Ahmad Shah.Rata-rata yang ditemui teruja dapat meraikan kemeriahan syawal bersama rakan-rakan dari pelbagai latar belakang dan negara.Menurut seorang pelajar antarabangsa UIA, Hussein Simon, Aidilfitri mereka lebih bermakna bila dapat berkumpul dengan rakan-rakan Muslim dari pelbagai negara."Ini kali kedua saya beraya di sini, jadi saya rasa sangat selesa dan ikatan muhibah tambah erat bila meraikan Syawal bersama," katanya.Bagi Pazilati Ababaike, dia rasa ceria dengan kehadiran rakan-rakan menyambut Syawal."Rasa seronok kerana di Malaysia semuanya buat kami rasa dekat di hati, walau meraikannya bersama komuniti kecil di kampus, tetap terasa kemeriahannya," katanya.Sementara itu pelajar dari Indonesia, Nabil Ghazy Hamdun, dia terasa beraya di Malaysia seperti di tanah air sendiri. "Ini raya pertama saya keluar dari negara sendiri, raya di Malaysia ini yang pertama tidak rasa kekok langsung, semuanya jadi seperti di tanah air sendiri, rasa sangat serupa dengan Indonesia," katanya.

Bagi Abraham Gimenez Tubio dari Sepanyol, pertama kali melihat sambutan Aidilfitri dirayakan, ia pengamalaman paling menarik." Ia adalah pengalaman pertama  bagi saya, melihat semua orang menyambut Syawal adalah sesuatu yang menakjubkan," katanya Walaupun berjauhan dengan keluarga namun ia tidak menjadi penghalang untuk para pelajar di sini menyemarak dan memeriahkan lagi sambutan Hari Raya Aidilfitri, semangat keluarga Islam menjadi kunci kepada mereka untuk merapatkan tali persaudaraan.Laporan wartawan Fahmie Zaidi.


Aliran trafik petang hari raya pertama perlahan

KUALA LUMPUR, 22 April- Aliran trafik pada 1 Syawal menyaksikan beberapa lebuh raya utama bergerak perlahan setakat 5 petang ini. Jurucakap Lembaga Lebuhraya Malaysia (LLM) ketika dihubungi berkata trafik bergerak perlahan di Lebuhraya Utara Selatan (PLUS) arah utara dari Sungai Buloh ke Rawang disebabkan kemalangan di kilometer (KM) 449.9 pada 1.25 tengah hari tadi. “Trafik turut perlahan dari arah utara di Bandar Ainsdale ke Nilai susulan kemalangan di KM 264.7 pada 3.56 petang, namun hanya lorong kecemasan terhalang,” katanya.Selain itu, aliran trafik dari Kuala Lumpur menuju Tol Gombak sesak dengan orang ramai yang memilih untuk memulakan pergerakan pulang ke kampung halaman hari ini.LLM menerusi ciapan di Twitter memaklumkan trafik di Lebuhraya Pantai Timur 2 (LPT2) turut perlahan dari arah utara sebelum susur keluar Tol Kuala Terengganu sejak 2.54 petang tadi.

(Aliran trafik menuju ke Plaza Tol Gombak dilihat agak sesak susulan orang ramai memulakan pergerakan untuk pulang ke kampung halaman sempena Hari Raya Aidilfitri ketika tinjauan/BERNAMA)

Orang ramai boleh mendapatkan maklumat trafik terkini menerusi talian bebas tol Plusline 1800-88-0000 dan laman Twitter www.twitter.com/plustrafik atau talian LLM 1800-88-7752 serta laman Twitter di www.twitter.com/llminfotrafik -BERNAMA


Sambutan Aidilfitri di negeri Perlis meriah

ARAU, 22 April - Sambutan Hari Raya Aidilfitri di Perlis meriah dengan masjid dipenuhi para jemaah selain amalan kunjung mengunjung selepas solat sunat Aidilfitri dilaksanakan.Tinjauan Berita RTM di sekitar Arau dan Beseri mendapati amalan ziarah menziarahi tetap menjadi keutamaan bagi mengeratkan hubungan kekeluargaan dan silaturahim antara sesama umat Islam.Berbanding dua tahun kebelakangan ini, Aidilfitri kali ini disambut penuh keceriaan dan tanpa sekatan berbanding tahun sebelum ini di mana negara menghadapi pandemik COVID-19 sehingga menghadkan aktiviti di musim perayaan.Namun berbeza kali ini, penganjuran rumah terbuka diadakan seperti biasa dan tetamu yang hadir dapat bersama-sama menjamu juadah disediakan secara beramai-ramai selain dapat bersalaman dan bermaaf-maafan antara satu sama lain.

(Golongan kanak-kanak antara yang paling gembira menyambut Aidilfitri apabila menerima duit raya)

"Kemeriahan Aidilfitri itu memuncak dan kita semua seronok kerana keluarga dapat balik kampung dan kita pun dapat menemui sanak-saudara kita, dapat mengeratkan lagi silaturahim yang mungkin sebelum-sebelum ini kita agak ada kekangan untuk berjumpa dan Alhamdulillah syukur ke hadrat Allah SWT kali ini, semua dah berbalik kepada biasa," kata Rozieana Ahmad."Alhamdulillah tahun ini kita beraya lebih meriah sedikit daripada tahun sebelumnya sebab tahun sebelumnya kita tahu kita ada PKP, tahun ini kelonggaran itu dah rasanya tahun lepas dah mula kelonggaran, jadi tak payah pakai 'mask', jadi ada sanak saudara yang datang berkunjung di pagi Hari Raya yang mulia ini, keseronokan lebih sedikitlah," jelas Mohd Izwan Izhar Haris."Kehadiran sahabat-sahabat handai, adik beradik semua meriah, orang kata sama juga macam itu lah dan tahun ini pula, semalam dengan 'homestay' pun dipenuhi pelanggan yang ramai, main mercun sebagainya, maklum lah kampung, suasana kampung kan, jadi saya rasa macam keluarga sendiri," kata Wan Maznah Megat Teh.Selain golongan dewasa, kanak-kanak antara yang paling gembira menyambut Aidilfitri apabila menerima duit raya.


Waspada sambut raya, elak peningkatan kes COVID-19

KUALA LUMPUR, 22 April- Masyarakat perlu berwaspada dan mengambil langkah berjaga-jaga sepanjang tempoh perayaan Aidilfitri ini, khususnya ketika mengadakan kunjungan susulan peningkatan kes COVID-19. Menurut Timbalan Ketua Pengarah Kesihatan (Perubatan), Datuk Dr Asmayani Khalib, meskipun kerajaan mengumumkan tiada sebarang prosedur operasi standard (SOP) khas yang dilaksana sempena Aidilfitri namun setiap individu dinasihatkan untuk mengamalkan langkah pencegahan kendiri.Beliau berkata, kerap membasuh tangan dan mengamalkan penjarakan fizikal selamat dalam khalayak ramai, terutama dalam kalangan mereka yang tidak dikenali juga adalah langkah perlindungan terbaik.

(Timbalan Ketua Pengarah Kesihatan (Perubatan), Datuk Dr Asmayani Khalib)

"Keadaan COVID-19 sekarang ini memang terdapat peningkatan, tetapi stabul, dan saya lihat dan sy kemasukan pesakit terkawal, kami sentiasa bersiap sedia, kita harap jugak rakyat patuh SOP dan kena juga pastikan semuanya terkawal serta perlukan kerjasaama semua pihak.," katanya.Beliau ditemui selepas mengadakan lawatan dan menyampaikan sumbangan raya kepada kakitangan dan pesakit wad pediatrik di Hospital Tunku Azizah, Kuala Lumpur.


Pakej Perpaduan Prabayar bantu golongan sasar tingkat pendapatan - Persatuan pengguna

KUALA LUMPUR, 22 April- Inisiatif kerajaan menyediakan capaian internet mampu milik menerusi Pakej Perpaduan Prabayar Internet Mudah Alih mampu membantu golongan sasar meningkatkan pendapatan mereka.Presiden Persatuan Pengguna Siber Malaysia (MCCA) Siraj Jalil berkata inisiatif berkenaan bagaimanapun seharusnya tidak melihat kepada penawaran harga sahaja, tetapi memerlukan nilai tambah yang berkesan untuk mengubah taraf ekonomi masyarakat terutamanya golongan miskin tegar. “Internet kini jadi satu keperluan dan bukan lagi kehendak. Oleh itu contohnya kalau suatu kelompok itu dah jadi asnaf dan menerima zakat, bagi sahaja internet percuma, tetapi dengan syarat mereka perlu dibimbing untuk menjana pendapatan melalui platform ekonomi digital. "Misalnya, dia belajar jadi dropship atau pun e-hailing umpamanya, dan ini sekali gus mampu untuk membuatkan hasrat kerajaan menghapuskan miskin tegar pada tahun ini tercapai,” katanya kepada Bernama. Menurutnya agensi kerajaan yang berkaitan seperti Malaysia Digital Economy Corporation (MDEC), Majlis Amanah Rakyat (MARA) dan Tabung Ekonomi Kumpulan Usaha Niaga (TEKUN) boleh digerakkan untuk memberikan bimbingan serta bantuan yang diperlukan bagi menjayakan cadangan berkenaan. Sebelum ini, Menteri Komunikasi dan Digital Fahmi Fadzil mengumumkan inisiatif berkenaan akan dilaksanakan pada harga RM5 sebulan yang membabitkan penyertaan lima syarikat penyedia perkhidmatan telekomunikasi iaitu CelcomDigi, Maxis, UMobile, Telekom Malaysia (TM) dan YTL Communications.

Golongan yang disasarkan bagi pakej berkenaan ialah belia berumur hingga 30 tahun, B40, orang kurang upaya (OKU), warga emas dan veteran pasukan beruniform.Sementara itu Ketua Pegawai Eksekutif Gabungan Persatuan-persatuan Pengguna Malaysia (Fomca) Saravanan Thambirajah berpendapat inisiatif ini kena pada masanya, dan kerajaan perlu melihat bagaimana ia boleh dilangsungkan bagi memenuhi keperluan mereka yang berada di bawah garis kemiskinan, memandangkan internet kini memang dianggap sebagai satu keperluan dalam dunia hari ini.“Fomca menyambut baik langkah kerajaan ini, bagaimanapun mereka yang berada di bawah paras garis kemiskinan mungkin boleh ditawarkan dengan pakej berbeza, dengan pakej bernilai RM15 atau RM20, mungkin kerajaan boleh membantu,” katanya.Semakan Bernama terhadap pakej yang ditawarkan oleh pengendali telekomunikasi mudah alih (telco) seperti CelcomDigi, Maxis, dan UMobile, antaranya menawarkan bayaran RM30 untuk 30 GB (gigabait) data dengan kelajuan 3 Mbps (megabit sesaat) selama 180 hari.CelcomDigi dalam maklum balas bertulis kepada Bernama menyatakan sebagai salah satu penyedia perkhidmatan yang mengambil bahagian untuk inisiatif itu, ia akan terus menyokong aspirasi kerajaan untuk meningkatkan keterangkuman digital negara dan membawa akses mudah kepada lebih ramai rakyat Malaysia, terutamanya masyarakat yang kurang mendapat perkhidmatan.“Kami percaya Pakej Perpaduan Prabayar Internet Mudah Alih, inisiatif terbaharu kerajaan akan memberi manfaat kepada komuniti yang disasarkan, membantu meringankan kos sara hidup mereka dan membantu mereka terus berhubung dengan perkhidmatan komunikasi penting,” kata CelcomDigi.Sementara itu seorang suri rumah Stella Mariappan, 70, yang kini melanggan internet asas Unifi 30Mbps di rumah dengan bayaran bulanan RM100 mengalu-alukan inisiatif kerajaan itu, dan mengatakan bahawa beliau boleh mendapat banyak penjimatan menerusi Pakej Perpaduan jalur lebar tetap.“Memandangkan saya seorang suri rumah dan tiada pendapatan, saya bergantung kepada sumbangan anak dan bantuan kerajaan, tetapi tawaran pakej internet ini telah mengurangkan beban saya sekurang-kurangnya dua tahun dari sekarang,” katanya.Syafiah Aliman, 25, pula berkata langkah itu tepat pada masanya memandangkan beliau adalah peniaga dalam talian yang memerlukan pakej internet yang lebih murah. -BERNAMA


12 orang bayi "1 Syawal HTA"

(Setakat pukul 2 petang tadi, seramai enam bayi lelaki dan enam bayi perempuan dilahirkan di HTA)

KUALA LUMPUR, 22 April- Seramai 12 bayi dilahirkan di Hospital Tunku Azizah (HTA), Kuala Lumpur ketika umat Islam menyambut ketibaan 1 Syawal hari ini.Setakat pukul 2 petang tadi, seramai enam bayi lelaki dan enam bayi perempuan dilahirkan di HTA.Sembilan daripadanya berbangsa Melayu, manakala masing-masing satu Cina, Iban dan Indonesia. 'Anugerah Syawal' itu pastinya amat bermakna bagi ibu bapa masing-masing yang menyambut kehadiran orang baharu dengan penuh kegembiraan dan rasa syukur.Menurut seorang ibu yang melahirkan anak pada 1 Syawal, Haslenda Farahana Mohamad, sememangnya rezekimendapat anak pada hari raya pertama kerana jangkan awal bakal melahirkan bayinya pada 25 April."Saya diminta doktor untuk dimasukkan ke wad bagi mempercapt oporses kelahiran sejak tiga hari lalu, namun akhirnya pagi Syawal barulah bayi nak keluar," katanya.

Sementara itu, seorang lagi ibu, Nurmasitah Nasri, dia genbira dapat melahirkan anak kedua pada ! syawal, bulan penuh kemuliaan."Seronok sangat sebab bayi yang pertama pun saya lahirkan pada bulan Syawal, jadi dah ada dua anak lahir masa raya," katanya.Dalam pada itu, kesemua bayi "1 Syawal" menerima sumbangan duit raya daripada Kementerian Kesihatan Malaysia yang disampaikan oleh Timbalan Ketua Pengarah Kesihatan (Perubatan), Datuk Dr Asmayani Khalib.


Penceramah luar perlu mohon kebenaran khas mengajar di Melaka

MELAKA, 22 April- Penceramah tempatan dari luar Melaka atau luar negara yang ingin menyampaikan dakwah di negeri berkenaan perlu mendapatkan kebenaran khas dari Majlis Agama Islam Melaka (MAIM).Mufti Melaka, Datuk Abdul Halim Tawil berkata, ia bagi mengelak penceramah tersebut tidak membawa elemen perpecahan dan perselisihan antara masyarakat.Beliau berkata, pemeriksaan akan dibuat dalam memastikan penceramah mendapat pentauliahan di negeri asal dan Melaka.Abdul Halim berkata, bagi penceramah luar negara, mereka perlu mengemukakan permohonan selain menyertakan biodata dan sejarah perjalanan masuk ke negara ini secara sah.

(Mufti Melaka, Datuk Abdul Halim Tawil)

Tambah beliau, permohonan pentauliahan perlu dikemukakan sekurang-kurangnya dua minggu sebelum penganjuran majlis di masjid atau surau sekiranya melibatkan penceramah dari luar.


Sokongan rakyat terhadap Kerajaan Perpaduan amat positif -Fahmi

(Menteri Komunikasi dan Digital Fahmi Fadzil)

KUALA LUMPUR, 22 April- Sokongan rakyat terhadap Kerajaan Perpaduan pimpinan Perdana Menteri, Datuk Seri Anwar Ibrahim disifatkan sesuatu yang positif.Menteri Komunikasi dan Digital Fahmi Fadzil berkata, beberapa dapatan kajian yang dilakukan baru-baru ini menunjukkan sentimen yang baik dalam kalangan rakyat.Katanya, bagaimanapun kerajaan tidak boleh leka dan dibuai mimpi walaupun rakyat menyokong usaha kerajaan ketika ini."Ini waktu kita untuk kerja keras bukan sahaja untuk merancakkan pertumbuhan ekonomi tetapi juga segera selesaikan masalah rakyat.“Dapatan Jabatan Perangkaan terhadap tahap peningkatan inflasi juga berkurangan kepada 3.4 peratus, ini bermaksud ikhtiar kerajaan berjaya kawal peningkatan harga barang… tetapi banyak lagi yang perlu kita lakukan,” katanya kepada pemberita pada Majlis Santapan Hari Raya Aidilfitri di Istana Negara di sini.Terdahulu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan berangkat ke majlis itu.Turut hadir Perdana Menteri dan isteri Datuk Seri Dr Wan Azizah Wan Ismail.

(Perdana Menteri Datuk Seri Anwar Ibrahim kanan) beramah mesra dengan tetamu pada Majlis Ramah Mesra Hari Raya Aidilfitri 1444H Yang di-Pertuan Agong bersama Perdana Menteri, Anggota Jemaah Menteri, Ketua-Ketua Perwakilan Asing, Kerabat dan Dif-Dif Kenamaan di Istana Negara)

Dalam perkembangan lain, Fahmi berkata kerajaan sedang merangka strategi yang sesuai khususnya untuk mendekati pengundi muda.menjelang persiapan menghadapi Pilihan Raya Negeri (PRN) di enam negeri.“Kita perlu rangka strategi mengikut tempat agar kita dapat sampaikan mesej kepada mereka… kita faham setiap kumpulan ada strategi komunikasi yang berbeza,” katanya.Enam negeri yang dijangka melangsungkan PRN tahun ini melbatkan Selangor, Negeri Sembilan, Kedah, Pulau Pinang, Kelantan dan Terengganu


Aidilfitri: Aliran lalu lintas di pintu sempadan Malaysia-Singapura lancar

(Ketua Polis Johor Datuk Kamarul Zaman Mamat/BERNAMA)

JOHOR BAHRU, 22 April- Aliran trafik di dua pintu masuk sempadan negara melalui Tambak Johor dan Laluan Kedua Malaysia-Singapura (Linkedua) pada hari pertama sambutan Hari Raya Aidilfitri setakat ini masih berada dalam keadaan terkawal.Ketua Polis Johor Datuk Kamarul Zaman Mamat berkata secara keseluruhan, aliran trafik di 47 lokasi titik panas kesesakan jalan raya yang dikenal pasti dalam negeri sebelum ini juga berjalan lancar.“Johor setakat ini berada dalam keadaan aman, keadaan jalan raya juga lancar, namun petang ini, kita jangka akan ada sedikit kesesakan.“Sejak malam tadi, dari pemerhatian kita, termasuk di kedua-dua pintu masuk di Kompleks Kastam, Imigresen dan Kuarantin (CIQ) Bangunan Sultan Iskandar (BSI) di sini, dan Kompleks Sultan Abu Bakar (KSAB), Iskandar Puteri juga tiada kesesakan,” katanya.Beliau berkata demikian semasa ditanya mengenai keadaan aliran trafik di Johor pada sambutan perayaan Aidilfitri setakat ini, ketika ditemui di Majlis Rumah Terbuka di kediaman rasminya, di sini, hari ini.

(Aliran trafik Johor Bahru-Singapura dari kedua-dua hala di Tambak Johor kelihatan lengang, semalam/BERNAMA)

Kamarul Zaman sebelum ini dilapor sebagai berkata dua juta kenderaan dijangka memasuki Johor sekali gus menjangkakan akan berlaku kesesakan luar biasa di dua pintu masuk sempadan Malaysia-Singapura itu.Beliau berkata bagaimanapun 700 pegawai dan anggota trafik akan terus membuat pemantauan di jalan-jalan utama seluruh negeri, khususnya di kesemua 47 lokasi titik panas kesesakan, termasuk di CIQ BSI dan KSAB, serta 27 lokasi titik panas kemalangan yang dikenal pasti. -BERNAMA


OPS HRA: Salah guna lesen kenderaan motor

ALOR SETAR, 22 April- Sebuah kenderaan jenis van persendirian ditahan kerana disyaki melakukan kesalahan menyalahgunakan lesen kenderaan motor bagi tujuan perkhidmatan awam.Pengarah Jabatan Pengangkutan Jalan (JPJ) Kedah, Abdul Rahman Emang Anyie berkata, sepasukan anggota Unit Operasi Bahagian Penguatkuasa JPJ Negeri Kedah telah menahan sebuah van bagi tujuan pemeriksaan.Hasil pemeriksaan awal mendapati van berkenaan telah membawa penumpang dengan mengambil sewa upah bagi tujuan menjalankan perkhidmatan awam.Pemandu dan pemilik kenderaan akan dipanggil bagi siasatan lanjut.

Tindakan berkenaan merupakan satu kesalahan dibawah Seksyen 23 (2) Akta Pengangkutan Jalan 1987 jika disabitkan kesalahan boleh dikenakan denda tidak kurang RM1,000 dan tidak melebihi RM10,000 atau penjara selama tempoh tidak melebihi dua tahun atau kedua-duanya.


Keaslian baju melayu, kekal konsep klasik tampil bergaya

SEREMBAN, 22 April- Setiap kali menjelang Syawal, pasti ramai yang rambang mata memilih baju melayu yang sesuai untuk digayakan.Ada yang gemar dengan gaya fesyen moden, tidak kurang juga lebih selesa menggayakan identiti pakaian tradisional.Rekaan busana tradisi, baju melayu yang sering digayakan pada Hari Raya Aidilfitri bukan sekadar untuk tampil bergaya, malah busana itu direka dengan nilai falsafah dan pengertian mendalam yang mengangkat kemuliaan Islam serta ketinggian budaya Melayu.Seiring dengan peredaran zaman, baju Melayu mengalami evolusi dari masa ke semasa, sehingga mencacatkan nilai estetika baju tradisional itu.Tukang jahit, Shaari Hasan berkata beliau mengekalkan teknik tenunan tersendiri yang diturunkan secara turun-temurun masih dikekalkan bagi memelihara keaslian identiti baju melayu." Satu perkara yang ingin saya tekankan, kalau rekaan baju melayu ni seeloknya ikut yang asli jahitan dan konsepnya.

(Tukang jahit, Shaari Hasan berkata beliau mengekalkan teknik tenunan tersendiri yang diturunkan secara turun-temurun masih dikekalkan bagi memelihara keaslian identiti baju melayu)

"Pemakaian baju melayu ni ada semangatnya yang tersendiri. kalau dipakai beramai-ramai, berkumpulan contohnya digayakan dengan samping, dan tanjak, akan menyerlahkan satu aura yang mempunyai daya tarikan tersendiri," katanya.Katanya, pemakaian baju melayu yang diperagakan dengan hiasan diri, songkok, tanjak dan samping membuatkan pemakainya tampak bergaya, segak, dan berwibawa."Baju melayu kini cara jahitannya juga lebih ringkas. Potong cara moden. sama macam potongan kemeja tanpa pesak. Tapi jika mengekalkan gaya lama lebih klasik," katanya.Katanya, rata-rata pelanggannya tidak menafikan keistimewaan identiti baju melayu klasik yang ememangnya tidak lapuk dek hujan, tidak lekang dek panas.Laporan disediakan wartawan, Ammar Eirfandt Rahmat


Orang ramai alu-alukan My50 diteruskan, perjalanan lebih mudah

KUALA LUMPUR, 22 April- Orang ramai menyambut baik langkah kerajaan meneruskan inisiatif pas perjalanan bulanan My50 untuk kegunaan perkhidmatan rel dan bas Prasarana Malaysia Berhad di Lembah Klang, kerana ia menjimatkan kos dan memudahkan perjalanan di sekitar ibu negara.Pas My50 menawarkan perjalanan tanpa had selama 30 hari menaiki perkhidmatan Transit Aliran Ringan (LRT) Rapid KL, Transit Aliran Massa (MRT), monorel, Bas Rapid Transit (BRT), bas Rapid KL dan bas perantara MRT di Lembah Klang.Transit Malaysia, satu kumpulan yang memperjuangkan kemudahan akses dan kesejahteraan pengangkutan awam, melihat penerusan pas My50 sebagai satu bentuk galakan kepada orang ramai untuk menggunakan pengangkutan awam berbanding kenderaan sendiri.Penolong Setiausaha kumpulan itu Cheong Sze Hoong berkata oleh itu, lebih ramai orang mempunyai akses kepada komuniti dan perkhidmatan sambil mempengaruhi orang lain supaya mempertimbangkan untuk menggunakan pengangkutan awam.“Berdasarkan interaksi kami dengan pengguna pengangkutan awam, mereka yang kurang kuasa berbelanja (seperti pelajar dan individu daripada kumpulan pendapatan rendah) mendapat banyak manfaat daripada My50.“Selain mengurangkan perbelanjaan pengangkutan bagi mereka yang menggunakannya setiap hari, pengguna juga tidak perlu risau apabila mereka dalam keadaan tergesa-gesa kerana tidak perlu menambah nilai pas berikutan perjalanan tanpa had.

(Mereka yang kurang kuasa berbelanja (seperti pelajar dan individu daripada kumpulan pendapatan rendah) mendapat banyakmanfaat daripada My50/FOTO FAIL)

“Langkah itu turut menyumbang kepada orang ramai bertukar daripada menggunakan kenderaan bermotor kepada menaiki pengangkutan awam, yang boleh disifatkan sebagai inisiatif pengurangan karbon yang baik,” katanya ketika dihubungi Bernama, dan menambah My50 perlu diperluas kepada perkhidmatan KTM Komuter juga.Sementara itu, Chin Mee Ying, 70, berkata pas My50 membolehkannya pergi ke pelbagai tempat tanpa perlu berbelanja lebih untuk tiket konsesi, kerana beliau menggunakan LRT dan MRT dari Subang Jaya ke Kajang setiap hari.“Biasanya saya perlu bayar kira-kira RM10 setiap hari hanya untuk tiket konsesi. Memandangkan saya perlu menjaga ibu saya di Kajang setiap hari, pas ini banyak membantu mengurangkan perbelanjaan. Saya sangat menghargai kerajaan kerana meneruskan inisiatif ini dengan Rapid KL,” katanya.Bagi mahasiswa Multimedia University (MMU) Cyberjaya Lee Weng Hoong, pas My50 menyebabkan beliau mula menggunakan pengangkutan awam dan tidak memandu.Beliau berkata pas itu membolehkan beliau dan rakannya lebih banyak kebebasan untuk bergerak kerana biasanya mereka akan ke pusat bandar selepas kelas.“Kami memandu ke KLCC setiap hari, namun sangat memenatkan kerana kesesakan jalan raya yang teruk. Tetapi kini kami hanya mengambil bas untuk ke stesen MRT Cyberjaya City Centre dan menaiki tren itu ke stesen Ampang Park dan menukar LRT untuk ke sana (KLCC).“Jika saya memandu, saya menghabiskan sekurang-kurangnya RM10 untuk minyak sahaja dan beberapa ringgit untuk tol, tetapi dengan menggunakan perkhidmatan pengangkutan awam Rapid KL bersama pas itu lebih mudah, hanya RM50 (dibelanjakan) untuk sebulan.“Saya sangat mengesyorkan semua orang agar mula menggunakan pengangkutan awam kerana ia mudah diakses dan berpatutan,” kata Lee.Pas My50 pada awalnya diperkenalkan bersama pas My100 pada Disember 2018 oleh kerajaan sebagai cara meringankan bebanan kos rakyat, namun ia digantikan sementara dengan pas My30 antara Jun 2020 hingga Disember 2021.Pada 7 Okt tahun lepas, bekas Menteri Kewangan Tengku Datuk Seri Zafrul Abdul Aziz ketika membentangkan Belanjawan 2023 berkata inisiatif pas bulanan My50 akan diteruskan pada 2023 yang akan memberi manfaat kepada hampir 180,000 pengguna yang menikmati subsidi hingga RM150 sebulan atau RM1,800 setahun. -BERNAMA


Aliran trafik hari pertama Aidilfitri lancar

KUALA LUMPUR, 22 April- Hari pertama sambutan Aidilfitri menyaksikan aliran trafik di lebuh raya utama lancar dan terkawal setakat pukul 9.00 pagi ini. Menurut Lembaga Lebuhraya Malaysia (LLM), bilangan kenderaan tidak menunjukkan sebarang peningkatan dan tiada kemalangan yang menyebabkan laluan di lebuh raya ditutup setakat ini.

Orang ramai boleh mendapatkan maklumat trafik terkini menerusi talian bebas tol Plusline 1800-88-0000 dan laman Twitter www.twitter.com/plustrafik atau talian LLM 1800-88-7752 serta laman Twitter di www.twitter.com/llminfotrafik.


Hias kediaman dengan pelita masih dikekalkan di Sungai Rambai

SUNGAI RAMBAI, 22 April- Meskipun ramai memilih menggunakan lampu warna-warni elektrik atau LED, namun penduduk Sungai Rambai, Melaka; masih mengekalkan cara tradisi menghiasi kediaman dengan pelita, sempena Aidifitri. Pemasangan pelita tradisional ini mendapat penyertaan sembilan Jawatankuasa Pembangunan dan Keselamatan Kampung (JPKK) Sungai Rambai melibatkan 14 kampung selain beberapa jabatan dan agensi kerajaan yang ada di Dewan Undangan Negeri (DUN) ini.Malah ada kediaman penduduk yang turut sama diwarnai cahaya pelita ini.Menurut ADUN Sungai Rambai, Siti Faizah Abdul Azis, usaha ini secara tidak langsung menjadi langkah awal bagi mempromosi Tahun Melawat Melaka 2024."Saya ingin mengambil peluang ini untuk memperkenalkan budaya ini kerana pengunjung dari Singapura dan Johor akan menggunakan Sungai Rambai."Jadi ini merupakan peluang untuk memperkenalkan Melaka sempena dengan Tahun Melawat Melaka 2024 dan kami juga cuba hidupkan semula suasana dan lampu perhiasan untuk pintu masuk Melaka."Golongan belia turut tidak ketinggalan menyumbang tenaga untuk memasang dan menyalakan pelita tradisional ini.Azmi Jambi berpendapat, "saya rasa benda ini memang sepatutnya dilakukan pada setiap tahun sebab ia sebagai kenangan lama. Macam zaman kita budak-budak dahulu banyak yang sudah dilupakan."Bagi penduduk Mohd Riduan Mohd Yusof, "perkara ini bagus terutama untuk golongan belia sebab dapat memperkenalkan budaya pemasangan pelita yang menjadi tradisi orang melayu pada zaman dahulu."Sepanjang proses ini orang muda dapat belajar dapat bekerjasama dengan orang lama dan sekali gus dapat merapatkan ukhuwah dan silaturahim antara kita penduduk Kampung Sungai Rambai.”


Adik Ainul dibantu Gabungan Badan Masjid Felda Wilayah Jengka

JERANTUT, 22 April- Gabungan Badan Masjid Felda Wilayah Jengka menyumbang susu formula khas selama setahun kepada kanak-kanak orang kurang upaya (OKU), Ainul Mardhiah Nurul Ridzuan.Ainul, 6 tahun, memerlukan susu khas itu sebagai rangsangan untuk memulihkan urat saraf yang rosak akibat nahas jalan raya, dua tahun lalu.Ainul yang menetap di Felda Kota Gelanggi Dua, Jerantut, mengalami gangguan saraf, kelemahan pergerakan dan kecacatan bahagian mata.Menurut Pengerusi Gabungan Badan Masjid Felda Wilayah Jengka Razak Daud, "jadi adik Ainul ini kita akan bantu untuk membekalkan susu selama satu tahun. Susu ini dicadangkan oleh pihak doktor kerana ia boleh membantu perkembangan kesihatan kepada adik Ainul ini."Barangan keperluan asas turut disampaikan seperti susu formula, lampin pakai buang, baju raya dan wang tunai.


Perlisfm laksana program ronda malam raya

KANGAR, 22 April- Buat tahun ke-6 penganjurannya, Program Ronda Malam Raya Perlisfm adalah program tanggungjawab sosial di lokasi.Jika sebelum ini program berkonsepkan ziarah ke rumah penerima dan seterusnya menyampaikan sumbangan tetapi tahun ini berlainan sedikit dimana berbentuk permainan iaitu kuiz secara spontan berkaitan lagu-lagu nostalgia Aidilfitri dan teka kotak misteri.Bagi penerbit Program Ronda Malam Raya, Wan Mohd Ryan Rohidar, "program kali ini seramai 16 penerima dipilih menerima sumbangan berupa barangan cenderahati Perlisfm dan duit raya."Beliau berkata demikian pada Program Ronda Raya di Bazar Aidilfitri Kompleks C Mart Arau yang turut disertai Pengerusi Yayasan Khayr Ummah Antarabangsa (IKAF), Datuk Dr Fathul Bari Mat Jahya.Program berlangsung di empat lokasi iaitu Bazar Aidilfitri Kompleks C-Mart Arau, Bazar Aidilfitri Kangar Jaya, Bazar Aidilfitri Bersebelahan Giant dan Bazar Aidilfitri Taman Sena Indah.Sumbangan yang disampaikan menceriakan penerima dan bersyukur atas ingatan dan doa pelbagai pihak untuk berkongsi rezeki Syawal ini.

(Fathul Bari Mat Jahya (Baju merah))


JPJ sasar kurangkan kemalangan maut babit motosikal

KUALA LUMPUR, 22 April- Op Motosikal Khas di seluruh negara jadi tumpuan utama Jabatan Pengangkutan Jalan (JPJ) pada musim perayaan Aidilfitri ini.Fokusnya adalah mengurangkan kadar kemalangan maut membabitkan penunggang yang makin membimbangkan.Berdasarkan statistik Op Selamat 2019 dan 2022, kemalangan maut melibatkan penunggang motosikal ialah 69%, manakala pembonceng pula 65%.Menurut Timbalan Pengarah (Perancangan dan Operasi) JPJ Aedly Fadly Ramly, "Antara jenis kesalahan yang akan menjadi fokus JPJ ialah berkait kesalahan pelesenan pemandu, pelesenan kenderaan dan kesalahan teknikal," katanya di sini.


'Pak Ajai Lemang dan Rendang' jadi tumpuan

ULU KLANG, 22 April- Hari terakhir Ramadan siang tadi menyaksikan warga kota ambil kesempatan membeli lemang.Antara lokasi tumpuan, deretan kedai lemang di Jalan Lingkaran Tengah 2 (MRR2), Ulu Klang.Salah satu kedai popular di situ, gerai 'Pak Ajai Lemang dan Rendang'.Sejak 20 tahun lalu, kedainya menerima permintaan menggalakkan daripada orang ramai.Lebih tiga ribu batang lemang habis dijual untuk malam raya sahaja.Malah, tidak menang tangan menerima tempahan sejak dua minggu lalu.Keseluruhan bilangan tempahan diterima meningkat dua kali ganda berbanding tahun lepas.

(Pengunjung beratur untuk membeli lemang dan rendang)

Menurut pengusaha lemang Ahmad Fadhli Asrizal, "untuk sambutan Aifitri kali ini saya fikir orang akan beratur pendek, tapi waktu macam ini sudah panjang. "Ingat tidak meriah seperti tahun sebelum ini. Untuk tahun ini, orang ramai lebih bersedia untuk membeli lemang kerana sudah tahu Aidilfitri akan disambut pada hari Sabtu."Lemang dijual pada harga RM20 hingga RM26 mengikut saiz buluh yang dijual.Bagi pelanggan Ihtisham Hisham yang telah menjadi pembeli setia lebih sedekad berkata, "kalau kita hendak beli banyak baru boleh membuat tempahan, iaitu 12 batang. Tetapi ianya perlu dibayar terlebih dahulu, kalau tidak memang kena beratur."Mohd Faisal Jaa yang ditemui pemberita turut meluahkan perasaan gembira kerana, "lemang di sini memang terbaik. Untuk hari raya pertama memang kena makan lemang dengan ketupat."Bagi Azura Che Ri, dia sanggup beratur untuk mendapatkan lemang daripada gerai Pak Ajai Lemang kerana, "saya memang suka lemang yang dijual dekat sini. Memang kena dengan citarasa saya."


Konflik Sudan : Dua lagi rakyat Malaysia berjaya dibawa keluar

KUALA LUMPUR, 22 April- Dua lagi rakyat Malaysia berjaya dibawa keluar ke lokasi selamat susulan krisis berkenaan.Menteri Luar, Datuk Seri Dr Zambry Abdul Kadir memaklumkan, "operasi dilaksana pasukan khas Wisma Putra dan pegawai Kedutaan Besar Malaysia di Khartoum."Selain itu, "operasi itu turut membantu membawakeluar dua warga Kanada, satu warga Amerika Syarikat dan dua warga United Kingdom."Walaupun operasi berisiko tinggi, ia perlu dilaksana bagi menjamin keselamatan rakyat Malaysia yang memerlukan bantuan. Situasi semasa konflik menyaksikan pertempuran antara Angkatan Bersenjata Sudan dan pasukan separa tentera Rapid Support Forces semakin meruncing di kebanyakan lokasi di Khartoum dan bandar-bandar lain.


Manfaatkan perayaan, utuhkan silaturahim, ihsan dan rahmah - Anwar

KUALA LUMPUR, 21 April- Perdana Menteri Datuk Seri Anwar Ibrahim mengucapkan Selamat Hari Raya Aidilfitri kepada seluruh rakyat.Menerusi perutusan rasmi, beliau mengingatkan umat Islam agar memanfaatkan perayaan untuk menjaga silaturahim serta ukhuwah persaudaraan selain menambah rasa ihsan dan rahmah. Semangat pengorbanan dan disiplin sepanjang Ramadan juga diharap dapat dijadikan bekalan ke arah kesejahteraan diri, masyarakat dan negara."Manfaatkan waktu ini untuk menjaga silaturahim, ziarah-menziarahi dan menambah rasa ihsan dan rahmah dalam kalangan kita," katanya di sini.Anwar turut menekankan, ke arah menuju kemajuan perlu berpaksikan keluhuran jiwa menginginkan perubahan dengan meletakkan prinsip rahmah seperti dilalui sepanjang bulan Ramadan. Tata kelola kerajaan perpaduan akan terus tegas mengembalikan integriti selain menolak rasuah dan penyelewengan supaya nasib dan maruah rakyat dapat ditebus semula. Beliau juga merakamkan penghargaan kepada penjawat awam, termasuk pasukan keselamatan negara yang bertungkus lumus menjaga keselamatan dan martabat negara.


PM sifatkan kemenangan Sofyank banggakan negara di persada antarabangsa

KUALA LUMPUR, 21 April- Perdana Menteri Datuk Seri Anwar Ibrahim mengucapkan tahniah kepada pereka kandungan digital Sofyank, atau Mohamad Sofian Abdullah, yang menjuarai pertandingan Ultimate VFX Challenge - Magic Of The Month di Los Angeles, Amerika Syarikat baru-baru ini.Beliau berkata pencapaian anak muda itu adalah satu kejayaan yang membanggakan negara di persada antarabangsa dan harus diteruskan.“Tahniah saudara @sofyank96! Pastinya daya kreatif mesti dicambah dan digalak terus. Pencapaian saudara Sofyan ternyata satu kejayaan yang membanggakan negara di persada antarabangsa!” katanya menerusi ciapan di akaun Twitter hari ini.Sofyank, yang terkenal dengan bakat mencipta kandungan digital VFX atau kesan visual, telah beberapa kali berkolaborasi dengan selebriti antarabangsa malah sehingga kini, video ciptaan beliau ditonton oleh jutaan pelayar media sosial.

(Perdana Menteri Datuk Seri Anwar Ibrahim/FOTO FB Anwar Ibrahim)

Pemuda berusia 27 tahun itu, yang menyertai pertandingan anjuran pempengaruh media sosial dan pereka kandungan digital terkemuka antarabangsa Zach King dan bersaing dengan dua lagi peserta, telah diberikan beberapa cabaran dan perlu menyiapkan satu karya pendek VFX.Video pertandingan itu ‘Is This The Next Zach King?’ boleh ditonton di YouTube. -BERNAMA


Waspada bahaya COVID-19 raya ini - Pakar kesihatan

KUALA LUMPUR, 21 April- Orang awam dinasihatkan supaya lebih berhati-hati ketika menyambut Hari Raya Aidilfitri susulan peningkatan kes COVID-19 dan fenomena jerebu yang kini melanda negara. Menurut data rasmi Kementerian Kesihatan, jumlah kes COVID-19 di negara ini meningkat 87.5 peratus dalam tempoh 14 hari hingga 8 April lepas, manakala bilangan kemasukan ke wad direkodkan mengalami peningkatan 30.5 peratus.Pakar Kesihatan Awam Universiti Islam Antarabangsa Malaysia Prof Dr Mohammad Farhan Rusli berkata walaupun tiada prosedur operasi standard (SOP) khusus, orang awam perlu mengamalkan langkah-langkah pencegahan kendiri sebelum bersalaman dengan orang tua dan kanak-kanak semasa berkumpul. Beliau berkata kerap membasuh tangan dan mengamalkan penjarakan fizikal selamat dalam khalayak ramai, terutama dalam kalangan mereka yang tidak dikenali, juga adalah langkah perlindungan diri terbaik.“Selain itu, bawa peralatan anda sendiri seperti sejadah apabila sembahyang di masjid. Jika boleh, ambil wuduk dahulu di rumah dan pakai pelitup muka sepanjang masa.“Apabila anda rasa tidak sihat, elakkan perjumpaan beramai-ramai dan lakukan ujian kendiri. Sentiasa ingat, anda adalah orang terbaik untuk menjaga diri sendiri, bukan orang lain,” katanya ketika dihubungi.

Sementara itu, pakar kesihatan pekerjaan, kecemasan dan kesihatan awam Dr Hanafiah Bashirun mengingatkan bahawa Malaysia masih lagi dalam Fasa Peralihan Ke Endemik sejak 1 April tahun lepas dan kerajaan masih belum mengumumkan secara rasmi negara telah bebas daripada virus berbahaya itu.“Kita masih di bawah peralihan ke endemik, justeru ada keringanan prosedur operasi standard (SOP) namun itu bukanlah alasan untuk tidak berhati-hati, khususnya dengan kewujudan subvarian baharu COVID-19 seperti XBB,” katanya.

Dalam pada itu, berikutan cuaca panas dan jerebu yang kini melanda negara, seorang pakar alam sekitar turut menasihatkan orang awam supaya menghadkan masa di luar rumah dan mengenakan pelitup muka semasa Hari Raya. Pensyarah Kanan Jabatan Sains Bumi dan Alam Sekitar Universiti Kebangsaan Malaysia (UKM) Profesor Madya Dr Mohd Shahrul Mohd Nadzir berkata pemakaian pelitup muka adalah bagi mengurangkan pendedahan kepada bahan pencemar akibat jerebu serta melindungi sistem pernafasan.“Ketika jerebu, dinasihatkan untuk memakai pelitup muka yang direka bentuk khusus untuk menyaring pencemar udara seperti pelitup muka respirator N95 atau N99.“Bagaimanapun, perlu diingat bukan semua pelitup muka dibuat sama, ada yang mungkin tidak menyediakan perlindungan mencukupi terhadap pencemar udara. Penting untuk memilih pelitup muka yang menepati standard dan dipakai dengan betul bagi memastikan keberkesanan maksimum,” katanya.Sebelum ini, Menteri Sumber Asli, Alam Sekitar dan Perubahan Iklim Nik Nazmi Nik Ahmad dilaporkan berkata situasi jerebu di negara ini dijangka lebih serius tahun ini berbanding tiga tahun sebelum ini, ekoran aktiviti perladangan dan industri yang kembali beroperasi secara biasa pascapandemik. -- BERNAMA


Menteri Kabinet ucap Selamat Hari Raya Aidilfitri

KUALA LUMPUR, 21 April- Beberapa menteri Kabinet hari ini mengambil kesempatan mengucapkan Selamat Hari Raya Aidilfitri kepada seluruh rakyat Malaysia yang beragama Islam. Menteri Komunikasi dan Digital, Fahmi Fadzil mengucapkan Salam Aidilfitri buat seluruh umat Islam di Malaysia."Saya mengambil kesempatan ini untuk memohon ampun dan maaf kepada semua sekiranya ada tersalah kata dan laku sama ada sengaja atau tidak. Maaf zahir dan batin," katanya di Facebook.Sementara itu, Menteri Pelancongan, Seni dan Budaya Datuk Seri Tiong King Sing berkata, rakyat negara ini tanpa mengira kaum akan bersama-sama meraikan setiap perayaan tanpa mengira agama, bangsa dan latar belakang yang menjadi daya tarikan pelancong asing untuk merasai keharmonion rakyat negara ini.“Inilah keunikan masyarakat kita yang tidak ada di tempat lain,” katanya yang turut menitip pesanan kepada perantau yang pulang ke kampung halaman supaya memandu dengan berhati-hati.Menteri Dalam Negeri, Datuk Seri Saifuddin Nasution Ismail berkata, mengambil semangat Aidilfitri, beliau dan warga kementeriannya komited mengukuhkan tekad untuk terus bekerja kuat demi rakyat dan negara.“Sambutlah Aidilfitri dengan penuh kesyukuran dan kegembiraan bersama insan tersayang.

"Didikan yang diperoleh di sepanjang madrasah Ramadan meningkatkan kefahaman akan erti kesabaran, kasih sayang, ihsan, kesunggguhan dan bermacam lagi,” menurut ciapan beliau di Twitter.

Sementara itu, Menteri Kerja Raya Datuk Seri Alexander Nanta Linggi pula berkata, perayaan Aidilfitri dapat mengeratkan keharmonian dan perpaduan rakyat Malaysia.“Inilah masanya menghulur tangan bermaafan dan mengeratkan hubungan sesama kita.

"Lupakan sengketa dan tingkatkan keharmonian dalam perpaduan,” katanya di Facebook.Menteri Kesihatan Dr Zaliha Mustafa mengajak umat Islam bersama-sama bersyukur dan merenungkan segala nikmat yang diberikan oleh Allah SWT.“Nikmat yang tidak terhingga, seperti kesihatan, keluarga, kebahagiaan dan pelbagai kurniaanNya lagi.

"Semoga kita terus bersyukur dan memperoleh keberkatan dari Allah SWT.

"Selamat Hari Raya Aidilfitri, Maaf Zahir dan Batin,” katanya dalam video yang dimuat naik di Facebook beliau.


Syukuri nikmat beragama, ambil iktibar musibah di Palestin - Agong

KUALA LUMPUR, 21 April-  Rakyat Malaysia bertuah boleh menyambut Aidilfitri dalam suasana harmoni dan aman damai tanpa sekatan dan larangan.Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bertitah agar rakyat mengambil iktibar dan pengajaran daripada musibah yang menimpa rakyat Palestin yang sering ditindas rejim Israel terutama daripada aspek kebebasan beragama. Baginda bertitah, rakyat seharusnya bersyukur kerana di negara ini, semua bangsa dan agama bebas untuk beribadat serta menyambut ketibaan hari kebesaran masing-masing dengan penuh kegembiraan dan serba kemeriahan.“Merentasi pelbagai sempadan dan perbezaan, rakyat Malaysia meraikan kedatangan hari kebesaran pelbagai agama dengan penuh keharmonian serta saling menziarahi.“Rakyat Malaysia juga boleh meneruskan kehidupan seharian dengan penuh rasa toleransi dan dengan tanpa wujud jurang perbezaan antara bangsa dan agama. Ia merupakan anugerah dan nikmat yang tiada bandingannya daripada Allah SWT,” titah BagindaBaginda bertitah demikian dalam perutusan khas Aidilfitri yang disiarkan oleh stesen televisyen dan radio malam ini. Baginda bertitah, keadaan ini jauh berbeza dengan umat Islam di bumi Palestin apabila rejim Zionis dengan tanpa rasa bersalah telah melakukan serangan terkutuk ke atas masjid Al-Aqsa ketika umat Islam beribadat di bulan Ramadan."Musibah menimpa rakyat Palestin perlu dijadikan iktibar dan ibrah buat Malaysia sebagai sebuah negara majmuk yang meraikan kepelbagaian dengan harmoni." titah baginda lagi."Marilah kita membentuk dan sebatikan dalam setiap sanubari, jiwa serta raga untuk menjunjung kesetiaan kepada Raja dan Negara sebagai landasan pencetus perpaduan yang utuh untuk dijadikan bekalan membentuk masa depan negara yang gemilang," titah baginda.Titah Al-Sultan Abdullah lagi,  bagaikan satu tradisi, saban tahun pada hari-hari terakhir Ramadan dan menjelang Syawal, rejim Zionis akan melakukan provokasi yang melampau kepada umat Islam Palestin.“Malaysia dan dunia mengutuk sekeras-kerasnya serangan terhadap jemaah Palestin serta pencerobohan ke dalam Masjid Al-Aqsa oleh tentera rejim Israel,” titah baginda.Sehubungan itu, Seri Paduka bertitah agar semua rakyat menanam iltizam untuk terus bersatu padu dan menjaga fitrah keamanan serta kedamaian di negara tercinta ini. Al-Sultan Abdullah dan Raja Permaisuri Agong Tunku Azizah Aminah Maimunah Iskandariah turut mengambil kesempatan mendoakan keselamatan serta kesejahteraan rakyat Malaysia yang terkesan dalam konflik di Sudan.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariahperutusan khas Aidilfitri yang disiarkan oleh stesen televisyen dan radio malam ini)

“Semoga konflik di Sudan dan Palestin akan menemui titik noktah kedamaian,” titah baginda. Seri Paduka turut menzahirkan penghargaan atas pengorbanan mereka yang terpaksa bertugas pada lebaran ini terutama petugas perkhidmatan kesihatan, Angkatan Tentera Malaysia, Polis Diraja Malaysia serta semua pihak yang menggalas amanah menjaga kesejahteraan, keamanan dan kedaulatan negara.Baginda turut menasihati mereka yang memandu untuk pulang ke kampung halaman agar sentiasa mengutamakan keselamatan dan mematuhi undang-undang serta selamat tiba ke destinasi dituju bagi meraikan Aidilfitri bersama insan tersayang.Mengakhiri titah, Al-Sultan Abdullah dan Tunku Azizah turut mendoakan agar seluruh rakyat Malaysia tidak kira di mana mereka berada agar sentiasa dilindungi serta dirahmati Allah SWT. "Bagi yang pulang ke kampung halaman suka beta ingatkan untuk sentiasa mengutamakan keselamatan dan mematuhi undang-undanf yg ditetapkan . sSemoga semuanya selamat sampai ke destinasi yang dituju dan seterusnya dapat meraikan Hari Raya Aidilfitru bersama insan yang tersayang." titah baginda.


Kembalikan integriti, tebus maruah bangsa - PM

KUALA LUMPUR, 21 April- Perdana Menteri, Datuk Seri Anwar Ibrahim mengucapkan Selamat Hari Raya Aidilfitri kepada seluruh rakyat Malaysia. Menerusi perutusan rasmi, beliau mengingatkan umat Islam agar memanfaatkan perayaan untuk menjaga silaturahim dan ukhuwah persaudaraan selain menambah rasa ihsan dan rahmah. Tambah beliau, semangat pengorbanan dan disiplin sepanjang Ramadan juga diharap dapat dijadikan bekalan ke arah kesejahteraan diri, masyarakat dan negara. Beliau menekankan, ke arah menuju kemajuan perlu berpaksikan keluhuran jiwa menginginkan perubahan dengan meletakkan prinsip rahmah seperti dilalui sepanjang bulan Ramadan.

(Perdana Menteri, Datuk Seri Anwar Ibrahim)

Jelasnya, tata kelola Kerajaan Perpaduan akan terus tegas mengembalikan integriti selain menolak rasuah dan penyelewengan supaya nasib dan maruah rakyat dapat ditebus semula. Anwar juga merakamkan penghargaan kepada penjawat awam, termasuk pasukan keselamatan negara yang bertungkus lumus menjaga keselamatan dan martabat negara.


Bekalan telur ayam di Pantai Timur mencukupi - Salahuddin

PUTRAJAYA, 21 April- Kebanyakan pasar raya di Pantai Timur masih mempunyai bekalan telur ayam pelbagai gred yang mencukupi menjelang sambutan perayaan Aidilfitri esok, kata Menteri Perdagangan Dalam Negeri dan Kos Sara Hidup, Datuk Seri Salahuddin Ayub.Beliau berkata, Kementerian Perdagangan Dalam Negeri dan Kos Sara Hidup (KPDN) telah mengambil tindakan segera dengan melakukan pemeriksaan di beberapa pasar raya dan pasar raya besar terpilih di Kelantan serta Terengganu susulan laporan media berhubung isu gangguan bekalan produk itu di Pantai Timur menjelang Aidilfitri.“KPDN juga sentiasa melakukan pemantauan berkala berhubung keberadaan bekalan telur ayam ke atas 225 premis pengedar peruncit terpilih di seluruh Kelantan. "Berdasarkan statistik bekalan telur ayam di premis tersebut sehingga 20 April 2023, sebanyak 220,140 biji stok telur ayam pelbagai gred masih ada di pasaran," menurutnya dalam kenyataan hari ini.Salahuddin berkata secara keseluruhan, pihaknya mendapati bekalan telur ayam di Kelantan tidak mengalami masalah dan masih mencukupi untuk kegunaan isi rumah sempena musim perayaan ini.Beliau juga berkata bekalan telur ayam di seluruh Kelantan adalah stabil melalui pemeriksaan di peringkat runcit dan borong.Di Terengganu pula, bekalan telur ayam masih boleh diperoleh di pasar raya utama serta kedai runcit di pekan kecil dan hasil pemantauan menunjukkan permintaan terhadap produk itu semakin menurun kerana bazar Ramadan sudah berakhir selain tiada lagi permintaan yang tinggi daripada industri pembuatan kuih, kek dan biskut raya. "Telur daripada gred kawalan juga masih banyak dan dijangka mampu untuk menampung permintaan pengguna," katanya.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub FOTO BERNAMA

Salahuddin berkata orang ramai khususnya pengguna di Pantai Timur dinasihat agar tidak panik dan berhemah apabila membeli telur ayam untuk kegunaan pada musim perayaan bagi mengelakkan gangguan ke atas bekalan produk itu di pasaran.Katanya KPDN akan mempergiat pemeriksaan dan pemantauan di seluruh negara termasuk pada musim perayaan ini bagi memastikan pengguna dapat menyambut Aidilfitri dengan selesa. -BERNAMA


Dua maut, Perodua Myvi bertembung bas ekspres

(Keadaan bas ekspres selepas bertembung dengan kereta Perosua MyVi di Kampung Sungai Ikan, Kuala Nerus, Terengganu, hari ini)

KUALA TERENGGANU, 21 April- Kemeriahan menjelang Aidilfitri bertukar tragedi selepas pasangan suami isteri maut manakala anak perempuan mereka cedera selepas kereta dinaiki bertembung bas ekspres di Kampung Sungai Ikan Kuala Nerus. di sini.Mangsa yang maut adalah pemandu kereta jenis Perodua Myvi, Che Ku Yusoff Ali Che Ku Embong, 52, dan isterinya, Siti Faridaf Ahmad, 46, dari Felda Belara, di sini.Timbalan Ketua Polis Daerah Kuala Terengganu, Superintenden Wan Mohd. Zaki Wan Ismail, berkata kejadian kira-kira pukul 12.55 tengah hari itu berlaku ketika bas ekspres tersebut dengan 30 penumpang termasuk pemandu dan kelindan menuju Kuantan, Pahang dari arah Kota Bharu, Kelantan.“Sebaik tiba di Kilometer 21 Jalan Kuala Terengganu-Kota Bharu dekat Sungai Ikan, kereta dipandu Che Ku Yusoff Ali dari arah bertentangan telah masuk ke laluan bas ekspres.“Akibat jarak yang terlalu dekat, pemandu bas ekspres berusia 51 tahun gagal mengelak lalu bertembung dengan kereta Perodua Myvi dinaiki keluarga malang tersebut.

(Keadaan kereta Perodua Myvi dipandu Che Ku Yusoff Ali Che Ku Embong yang remuk selepas bertembung dengan bas ekspres di Kampung Sungai Ikan, Kuala Nerus, Terengganu, hari ini)

“Pemandu dan penumpang kereta yang juga suami isteri maut di tempat kejadian manakala anak perempuan berumur 18 tahun dirawat di HSNZ,” katanya ketika Mereka sekeluarga dikatakan dari Bandi Seri Bandi Kemaman ingin pulang menyambut Aidilfitri di Felda Belara.Katanya, pemandu serta tujuh penumpang bas yang cedera dan dirawat di HSNZ, Kuala Terengganu dan Hospital Setiu .Beliau berkata, kes disiasat di bawah Seksyen 41(1) Akta Pengangkutan Jalan (APJ) 1987.


Gempa sederhana landa Utara Laut Maluku, Indonesia

KUALA LUMPUR, 21 April- Gempa bumi sederhana berukuran 5.9 pada skala Richter dikesan berlaku di Utara Laut Maluku, Indonesia pada pukul 6.21 petang tadi.Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku pada jarak 161 kilometer (km) selatan dari Pulau Talaud, Indonesia dengan kedalaman 80km.

Bagaimanapun, gempa berkenaan tidak membawa ancaman tsunami kepada Malaysia.


Trafik lebuh raya utama seluruh negara lancar

(Aliran trafik kelihatan lancar setakat jam 4 petang tadi di Lebuhraya Utara Selatan PLUS arah Selatan susulan orang ramai sudah mula pulang ke kampung sejak beberapa hari lepas untuk menyambut Aidilfitri/FOTO BERNAMA)

KUALA LUMPUR, 21 April- Aliran trafik di lebuh raya utama seluruh negara petang ini lancar walaupun terdapat pertambahan kenderaan susulan pergerakan orang ramai pulang ke kampung menjelang sambutan Aidilfitri, esok.Bagi perjalanan ke arah selatan, menurut Jurucakap Lembaga Lebuhraya Malaysia (LLM). kesesakan hanya dikesan di Lebuhraya Utara Selatan (PLUS) di antara Bandar Ainsdale ke Port Dickson.Bagi arah utara pula, kesesakan hanya dilapor tengah hari tadi, namun kini kembali lancar. "Begitu juga trafik menghala ke pantai timur tiada kesesakan petang ini, tidak seperti kelaziman terutama selepas Plaza Tol Gombak menuju ke Genting Sempah," katanya kepada Bernama.Sementara itu, PLUS menerusi ciapan di Twitter, memaklumkan lorong kiri yang ditutup akibat kemalangan di KM 230.3 dari Kuala Kangsar ke Changkat Jering petang tadi telah dibuka.

(Aliran trafik lancar setakat jam 4 petang Jumaat di Lebuhraya PLUS arah selatan susulan orang ramai sudah mula pulang ke kampung sejak beberapa hari lepas untuk menyambut Aidilfitri/FOTO BERNAMA)

Insiden di KM 47.5 arah utara dari Sedenak ke Simpang Renggam juga telah selesai dan trafik beransur lancar.Orang ramai boleh mendapatkan maklumat trafik terkini menerusi talian bebas tol Plusline di 1800-88-0000 dan laman Twitter di www.twitter.com/plustrafik atau talian LLM di 1800-88-7752 serta laman Twitter di www.twitter.com/llminfotrafik. -BERNAMA


Waspada varian baharu COVID-19

KUALA LUMPUR, 21 April- Timbalan Perdana Menteri, Datuk Seri Dr Ahmad Zahid Hamidi hadir meninjau suasana beli belah saat akhir menjelang Aidilfitri di Jalan Tuanku Abdul Rahman.Beliau menyarankan umat Islam yang menyambut Aidilfitri di seluruh negara agar berhati-hati dengan varian baharu COVID-19 iaitu XBB1.16 atau Arcturus.Beliau turut menasihati warga kota yang pulang ke kampung halaman supaya fokus ketika memandu bagi mengelak kejadian tidak diingini.“Kita harus ambil peluang ini untuk pulang ke kampung bersilaturahim dengan ibu bapa dan kaum keluarga tetapi jangan dalam kegembiraan ini, kita leka di jalan raya,” katanya.

(Timbalan Perdana Menteri, Datuk Seri Dr Ahmad Zahid Hamidi)

Beliau yang ditemani anak, Nurul Hidayah sempat membeli beberapa keperluan raya seperti kuih muih.Ahmad Zahid turut  meluangkan masa menyantuni peniaga, pengunjung serta beramah mesra sambil berswafoto bersama mereka.


Fahmi Fadzil ucap tahniah kepada Sofyank

KUALA LUMPUR, 21 April- Menteri Komunikasi dan Digital, Fahmi Fadzil mengucapkan tahniah kepada pereka kandungan digital, Sofyank, 27, yang menjuarai pertandingan Ultimate VFX Challenge - Magic Of The Month di Los Angeles, Amerika Syarikat baru-baru ini.Beliau berkata, kejayaan anak muda itu telah mengharumkan nama Malaysia di persada dunia.“Tahniah buat anak muda, Sofyank, yang mengharumkan nama Malaysia (dan Lembah Pantai) dengan menjuarai Ultimate VFX Challenge di Los Angeles,” katanya menerusi hantaran di laman Facebook hari ini.Tambah beliau, bakat Sofyank sangat luar biasa dan insya-Allah akan ada beberapa kolaborasi bersama beliau selepas ini.

Beliau menyifatkan Sofyank seorang yang sangat beradab dan merendah diri.Sofyank, yang terkenal dengan bakat mencipta kandungan digital VFX atau kesan visual, telah beberapa kali berkolaborasi dengan selebriti antarabangsa malah sehingga kini, video ciptaan beliau ditonton oleh jutaan pelayar media sosial.


Aidilfitri: MAIK gesa rakyat jaga kesihatan

KOTA BHARU, 21 April- Majlis Agama Islam dan Adat Istiadat Melayu Kelantan (MAIK) menggesa rakyat di negeri ini mengambil langkah berjaga-jaga terhadap kesihatan ketika musim perayaan termasuk memakai pelitup muka dan kerap mencuci tangan.Yang Dipertua MAIK, Tengku Tan Sri Mohamad Rizam Tengku Abdul Aziz yang juga Tengku Temenggong Kelantan berkata, Kelantan telah mencatatkan bacaan Indeks Pencemaran Udara (IPU) tidak sihat, selain turut berlaku peningkatan jangkitan kes COVID-19.MAIK menyeru semua rakyat untuk berhati-hati dan mengambil langkah berjaga-jaga demi keselamatan bersama.

"MAIK juga ingin mengucapkan Selamat Hari Raya Aidilfitri dan Maaf Zahir Batin kepada semua umat Islam, khususnya kepada umat Islam di Kelantan," katanya dalam kenyataan hari ini.


Modi ucap Selamat Hari Raya Aidilfitri kepada Anwar, rakyat Malaysia

KUALA LUMPUR, 21 April- Perdana Menteri India, Narendra Modi mengucapkan Selamat Hari Raya Aidilfitri kepada Perdana Menteri, Datuk Seri Anwar Ibrahim dan rakyat Malaysia. Modi, melalui surat yang diutus kepada Anwar, menyatakan sejak sebulan lalu, umat Islam di India, Malaysia dan di seluruh dunia menyambut bulan suci Ramadan dan berpuasa, bersedekah serta berdoa. Seramai 200 juta umat Islam di India turut meraikannya dengan penuh kasih sayang dan kebersamaan.“Sempena Hari Raya Aidilfitri, Modi melalui sepucuk surat yang diutus kepada Perdana Menteri Malaysia Datuk Seri Anwar Ibrahim, bagi pihak beliau dan rakyat serta Kerajaan India, mengucapkan selamat maju jaya kepada Perdana Menteri dan rakyat Malaysia," menurut kenyataan akhbar Suruhanjaya Tinggi India di Malaysia.

Sempena sambutan Aidilfitri, Modi turut berdoa untuk keharmonian, keamanan dan perpaduan rakyat di seluruh dunia. Modi turut menyatakan keyakinan terhadap hubungan akrab yang berterusan antara India dan Malaysia dan mendoakan kesihatan serta kesejahteraan Anwar. -BERNAMA


Majlis Rumah Terbuka Istana Johor pada hari raya kedua

JOHOR BAHRU, 21 April- Sultan Johor Sultan Ibrahim Almarhum Sultan Iskandar dan Permaisuri Johor Raja Zarith Sofiah Almarhum Sultan Idris Shah berkenan mengadakan Majlis Rumah Terbuka di Istana Besar Johor, di sini Ahad ini.Poster bagi jemputan yang diadakan pada hari raya kedua itu dikongsikan di laman Facebook rasmi Sultan Ibrahim.“Duli Yang Maha Mulia (DYMM) Sultan Johor dan DYMM Permaisuri sekeluarga berkenan menerima kunjungan rakyat pada hari raya kedua."Rakyat boleh menghadiri majlis tersebut bermula pukul 9.00 pagi hingga 1.00 tengah hari," menurut hantaran itu.

Sementara itu, Menteri Besar Johor Datuk Onn Hafiz Ghazi menerusi hantaran dalam Facebook rasmi beliau, turut menjemput seluruh rakyat di negeri itu memeriahkan Majlis Rumah Terbuka Aidilfitri 2023/1444H yang akan diadakan di kediaman rasminya di Saujana, di sini, esok.Beliau berkata semua rakyat dijemput hadir bermula pukul 9.00 pagi hingga 1.00 tengah hari.


Ada peniaga jual daging kerbau import melebihi harga maksimum

JOHOR BAHRU, 21 April - Ada segelintir peniaga di Pasar Awam Larkin Sentral, di sini, didapati menjual daging kerbau import lebih mahal berbanding skim harga maksimum yang ditetapkan kerajaan untuk barangan keperluan asas.Perkara itu didedahkan Menteri Perdagangan Dalam Negeri dan Kos Sara Hidup Datuk Seri Salahuddin Ayub, yang membuat pemeriksaan mengejut di pasar berkenaan.Salahuddin berkata harga daging kerbau import yang dijual sebanyak RM24 berbanding harga siling maksimum yang ditetapkan RM20 adalah membebankan rakyat."Sepatutnya kalau warga asing datang, mereka datang ramai, juallah pada harga yang ditetapkan oleh kerajaan, jadi mereka masih boleh untung apabila ramai yang datang berkunjung di sini, dengan tidak mereka mengambil kesempatan, saya akan fikirkan dan ambil tindakan tegas terhadap perkara ini dan pastikan harga kawalan dijual dengan harga yang telah ditetapkan," kata Salahuddin.Selain itu, Salahuddin berkata ada juga segelintir peniaga yang masih gagal meletakkan tanda harga pada barangan yang dijual, yang juga merupakan satu kesalahan.

(Salahuddin bercakap kepada pemberita ketika membuattinjauan harga barangan keperluan asas di Pasar Awam Larkin Sentral)

"Jadi ini sangat saya kesalkan dan saya harap pegawai akan dapat bertindak cepat pada hari ini, supaya rakyat dapat berbelanja dengan harga yang telah kita tetapkan," kata Salahuddin.Ahli Parlimen Pulai itu juga telah mengarahkan pegawai penguat kuasa Kementerian Perdagangan Dalam Negeri dan Kos Sara Hidup (KPDN) supaya bertindak cepat bagi memastikan peniaga terbabit tidak mengulangi kesalahan."Jadi kalau (peniaga mengulangi kesalahan yang sama) secara berulang-ulang, pegawai KPDN tidak akan berkompromi dan akan ambil tindakan tegas ke atas peniaga sebab kita (kerajaan) telah ingatkan banyak kali."Memang Pasar Awam Larkin Sentral ini KPDN akan ambil perhatian serius kerana ia kawasan tumpuan warga asing yang berbelanja di sini dan ini akan menjadi satu masalah kepada penduduk tempatan yang juga berbelanja di sini. Jadi saya rasa kita harus tegas," katanya.


2,000 liter minyak diesel dipercayai untuk diseleweng, dirampas

ALOR SETAR, 21 April - Pasukan Polis Marin (PPM) Wilayah 1, Kuala Kedah merampas kira-kira 2,000 liter minyak diesel bernilai anggaran RM4,300 yang dipercayai untuk diseleweng, dalam serbuan di sebuah stesen minyak di Jalan Langgar di sini, semalam.Pengarah Pejabat Kementerian Perdagangan Dalam Negeri dan Kos Sara Hidup (KPDN) Kedah Affendi Rajini Kanth berkata serbuan pada pukul 11 pagi itu membawa kepada penemuan diesel berkenaan dalam tangki tambahan pada sebuah motolori yang disyaki untuk penyelewengan minyak itu."Hasil pemeriksaan lanjut mendapati motolori 'bonded' itu mempunyai tangki yang diubah suai disyaki digunakan untuk penyelewengan minyak diesel. PPM telah bertindak menyita sejumlah minyak diesel dalam anggaran 2,000 liter yang ditemukan di dalam tangki tambahan berkenaan," katanya dalam satu kenyataan hari ini.Affendi berkata pihak PPM Wilayah 1 itu kemudian menyerahkan kes itu kepada pihak Pejabat KPDN Kedah dan pemandu motolori yang berumur 52 tahun juga ditahan untuk siasatan lanjut.Beliau berkata motolori “bonded” bernombor pendaftaran tempatan itu turut disita bagi siasatan lanjut.

"KPDN ingin memberi amaran keras dan menegaskan bahawa kementerian tidak akan berkompromi dengan mana-mana pihak yang didapati terlibat dalam sindiket dan aktiviti penyelewengan barang-barang kawalan ini," katanya.


Pekerja kilang maut dilanggar pacuan empat roda

BALING, 21 April - Seorang pekerja kilang maut selepas motosikal yang ditungganginya terlibat kemalangan membabitkan sebuah kenderaan pacuan empat roda yang keluar secara cuai dari sebuah simpang.Kejadian berlaku di Kampung Kuala Kuang, Kupang di sini, malam tadi.Ketua Polis Daerah Baling Supritendan Shamsudin Mamat berkata mangsa Muhammad Faizun Faidhlullah Mat Rashid , 20 tahun dari Kampung Teluk Petata Kupang maut akibat kecederaan parah di kepala.Ketika kejadian kira-kira pukul 10.50 malam, mangsa tidak memakai topi keledar.

(Gambar menunjukkan keadaan motosikal mangsa remuk akibat rempuhan)

Manakala pemandu kenderaan pacuan empat roda, seorang jururawat  yang beralamat Desa Bidara Kuala Ketil tidak mengalami kecederaan.Kenderaan  wanita itu hanya remuk pada bahagian hadapan akibat rempuhan motosikal mangsa yang cuba mengelak ketika kenderaan itu keluar dari simpang.Kes siasat kes bawah Seksyen 41(1) Akta Pengangkutan Jalan APJ 1987.


Bomba KL selamatkan harta benda bernilai RM52 juta

KUALA LUMPUR, 21 April - Jabatan Bomba dan Penyelamat Kuala Lumpur menyelamatkan aset bernilai RM52 juta dalam insiden kebakaran bagi tempoh Januari hingga 11 April lepas.Pengarahnya Hamdan Ali berkata ia membabitkan RM21.9 juta aset yang diselamatkan pada Januari, RM15.4 juta bagi Februari, RM12.1 juta sepanjang Mac dan RM2.6 juta setakat 11 April 2023.Beliau berkata dalam tempoh sama, sejumlah RM8.1 juta kerugian harta benda termasuk bangunan dan kenderaan direkodkan akibat dijilat api.Menurutnya pihak bomba menerima 419 panggilan melibatkan kebakaran dan 809 panggilan bagi kes penyelamatan.“Sepanjang tempoh ini juga, 28 mangsa terlibat dalam kebakaran dengan bomba berjaya menyelamatkan 23 mangsa, empat mengalami kecederaan dan seorang meninggal dunia,” katanya kepada Bernama.

Hamdan juga berkata sejumlah 330 mangsa diselamatkan dalam kerja-kerja penyelamatan antaranya bagi kes kemalangan kenderaan dan kejadian banjir.Beliau berkata sejumlah 26 mangsa pula maut manakala 66 mengalami kecederaan dalam kes-kes berkenaan.Katanya secara keseluruhan, Jabatan Bomba dan Penyelamat Kuala Lumpur menerima sejumlah 1,234 panggilan kecemasan dalam tempoh hampir empat bulan tahun ini dengan dua daripadanya adalah panggilan palsu. - BERNAMA


PDRM laksana kadar khas bayaran saman RM50 setiap satu

GUA MUSANG, 21 April - Polis Diraja Malaysia (PDRM) melaksanakan kadar khas bayaran saman berjumlah RM50 setiap satu bagi semua saman trafik termasuk kesalahan pada 2022 dan sebelumnya bermula hari ini hingga 21 Mei depan.Pengarah Jabatan Siasatan dan Penguatkuasaan Trafik (JSPT) Bukit Aman Datuk Seri Mat Kasim Karim berkata kadar khas itu julung kali dilaksanakan oleh pihak PDRM bagi memberi peluang ke atas saman yang tidak boleh dikompaun untuk diselesaikan. Beliau berkata potongan hampir 85 hingga 86 peratus tersebut untuk menzahirkan hasrat kerajaan menyumbang dari segi memberi kemudahan kepada rakyat dengan mengurangkan bebanan dihadapi masyarakat. "Kita buka semua saman yang sebelum ini kita sekat contoh saman-saman yang tidak boleh dikompaun dan perlu ke mahkamah. “Kita buka kerana keluhan masyarakat yang jika (saman) disekat tidak boleh dibuat pembaharuan lesen, pembaharuan cukai jalan jadi kita buka supaya masyarakat semua boleh merasai dan dapat kemudahannya," katanya kepada pemberita ketika mengadakan lawatan di laluan alternatif Gua Musang di sini, semalam.Mat Kasim berkata walau bagaimanapun tawaran terbabit tidak sah untuk kes saman yang masih melalui proses perbicaraan di mahkamah. "Cuma kita sekat hanya kes-kes melibatkan pihak ketiga, contohnya kes dalam perbicaraan yang itu kami tak boleh kerana masih tergantung dengan perbicaraan dan sebagainya," katanya.

Pada masa sama, beliau menyeru masyarakat supaya mengambil peluang yang ditawarkan kerajaan malah tempoh pembayaran juga diberi sehingga selepas perayaan Aidilfitri. "Saya mahu tekankan saman yang tidak boleh dikompaun itu perlu diambil kesempatan ini (kerana) sebelum ini tidak pernah (dilaksanakan) dalam sejarah PDRM kerana kami terikat pada peraturan tetapi kerajaan tengok apa yang boleh dibantu, maka kita bantulah sebaik mungkin. "Janganlah tergesa-gesa untuk membuat pembayaran, sambutlah Aidilfitri dahulu kita bagi sebulan ada masa lagi," katanya. - BERNAMA


Laluan alternatif Gua Musang-Kuala Lipis bergerak perlahan

GUA MUSANG, 21 April - Aliran trafik melalui jalan alternatif Gua Musang-Kuala Lipis bergerak perlahan apabila kenderaan perantau bertali arus pulang bercuti menjelang sempena sambutan Aidilfitri sejak semalam.Tinjauan di Hentian Gua Musang hingga ke Simpang Ibu Pejabat Polis Daerah (IPD) Gua Musang mendapati laluan terbabit berlaku kesesakan dengan kenderaan pengguna jalan.Menurut pengguna jalan raya, mereka tetap memilih laluan Gua Musang untuk pulang ke Kelantan meskipun menyedari akan berlaku kesesakan disebabkan lencongan jalan alternatif Gua Musang-Kuala Lipis yang telah dibuat pihak Jabatan Kerja Raya. "Ini pertama kali saya balik dengan motosikal. Kami bertolak pukul dari pukul 1.00 pagi sebab kesesakan dari lebuh raya karak sampai ke simpang Bentong sebab motor problem. Apa-apapun saya nak ucapkan semoga selamat sampai dan hati-hati lah sebab jalan jem dan jalan tak biasa lalu lagi kan kira hati2 lah belaka," kata Nuramiza Omar. "Sebab mula tu memang nak lalu LPT, tapi ikut waze memang, bawa masuk sini juga tadi memang lalu jalan dalam jugalah dalam kawasan rumah orang. Tadi dah nampak kat situ memang sesak. Tapi nak buat macam mana kena lalu jugalah," kata Nur Amila Abdullah.Sementara itu, seramai 350 anggota Angkatan Pertahanan Awam Malaysia (APM) Kelantan  digerakkan dalam Op Prihatin bermula Selasa lalu hingga 1 Mei depan bagi memastikan kelancaran kepulangan perantau sempena sambutan musim perayaan di negeri ini.

Pengarah APM Kelantan, Kolonel (PA) Mohd. Adzhar Mujab berkata, sepanjang tempoh itu, pihaknya menumpukan pemantauan di 29 laluan seluruh negeri ini untuk membantu perantau yang pulang berhari raya. "Setakat ini kita ada 29 laluan yang kita telah kenal pastilah. Di mana tempat-tempat yang kita lihat banyak keperluan untuk kita berada di sana untuk prihatin melihat atau membantu sekiranya ada kecemasan di sana. Jadi ops prihatin kita ada 'tagline' keprihatinan hati menjadi budi dia punya 'tagline'. Kita nak dalam keadaan sekarang masyarakat prihatin dengan orang sekeliling. Ada sebarang masalah kita boleh bantu," kata Pengarah APM KelantanKolonel (PA) Mohd Adzhar MujabTambah Mohd Adzhar, operasi itu akan melibatkan enam pacuan empat roda dan ambulans yang sudah dilengkapi dengan kemudahan bagi membantu mereka yang memerlukan.Katanya, sepanjang rondaan itu, anggota turut dibekalkan kit penyegaran yang mana mengandungi biskut raya, air dan roti untuk diberikan kepada pemandu kenderaan yang memerlukan.


Isi borang maklumat balik kampung, elak kejadian tidak diingini

SEREMBAN, 21 April - Orang ramai yang mahu pulang ke kampung diingatkan untuk mengisi borang maklumat balik kampung, sebagai langkah pencegahan daripada kes jenayah terutama membabitkan kes pecah rumah sepanjang sambutan Hari Raya Aidilfitri ini.Menurut Ketua Polis negeri, Datuk Ahmad Dzaffir Mohd Yussof tindakan itu penting bagi memudahkan anggota polis menjalankan pemantauan rondaan mencegah jenayah secara menyeluruh di kawasan berkenaan.Setakat ini pihaknya menerima hampir 350 borang maklumat balik kampung."Pihak Polis Diraja Malaysia (PDRM) juga mengalu-alukan masyarakat  untuk mengisi  borang balik kampung rumah selamat dimana pihak PDRM akan dapat maklum lah bahawa rumah rumah yang akan ditinggalkan dan tempoh yang akan ditinggalkan juga sekiranya berlaku sebarang kejadian kepada sesiapa yang kita boleh berhubunglah," kata Ahmad Dzaffir, di sini.

(Ahmad Dzaffir bercakap kepada pemberita pada Majlis Pelancaran Kempen Keselamatan Jalan Rayadan Op Bersepadu Hari Raya Aidilfitri di Plaza Tol Mambau, di sini)

Dalam pada itu, beliau turut memaklumkan kira-kira 3,000 anggota polis negeri yang akan bertugas sempena sambutan perayaan kali ini.


Sultan Johor terima menghadap Perdana Menteri

(FOTO FB Sultan Ibrahim Sultan Iskandar)

JOHOR BAHRU, 20 April- Sultan Johor Sultan Ibrahim Almarhum Sultan Iskandar berkenan menerima menghadap Perdana Menteri Datuk Seri Anwar Ibrahim di Istana Bukit Serene di sini hari ini.Perkara itu dimaklumkan menerusi hantaran di Facebook rasmi Sultan Ibrahim, dengan beberapa foto mengenainya turut dikongsi di platform media sosial itu.Pertemuan yang berlangsung hampir sejam itu turut dihadiri Menteri Besar Johor Datuk Onn Hafiz Ghazi.Pada pertemuan itu, Datuk Seri Anwar yang juga Perdana Menteri ke-10, turut menyembah maklum perkembangan pembangunan negara dan juga negeri Johor. Hantaran itu memaklumkan Sultan Johor turut berkenan memandu sendiri kenderaan untuk menghantar Anwar ke Lapangan Terbang Antarabangsa Senai.


Kontrak niaga hadapan emas ditutup tinggi

KUALA LUMPUR, 20 April- Kontrak niaga hadapan emas di Bursa Malaysia Derivatives ditutup lebih tinggi hari ini dengan sebanyak 60 lot diniagakan.Kontrak bulan semerta April 2023 meningkat kepada US$1,994.00 setiap troy auns berbanding US$1,978.40 setiap troy auns semalam (US$1=RM4.43).Kontrak bagi Mei 2023, Jun 2023, Julai 2023 dan Ogos 2023 masing-masing ditutup pada US$2,004.10 setiap troy auns daripada US$1,987.60 setiap troy auns sebelumnya. Harga emas fizikal berada pada US$1,990.55 setiap troy auns seperti diterbitkan oleh London Bullion Market Association pada 19 April 2023.-BERNAMA


Kes Covid dalam negara masih terkawal-Zaliha

KULAI, 20 April-Kes Covid-19 di dalam negara ini masih lagi terkawal meskipun berlaku sedikit peningkatan.Menteri kesihatan Dr Zaliha Mustafa berkata tiada prosedur operasi standard (SOP) khusus Aidilfitri ditetapkan Kementerian Kesihatan (KKM) susulan peningkatan kes Covid-19 ketika ini.Sehubungan itu, individu digalakkan melaksana kawalan kendiri seperti memakai pelitup separuh muka terutama jika bergejala."Kalau ada peningkatan kes ia hanya melibatkan sub varian Omicron, walaupun mudah berjangkit..Peratusannya sangat rendah. kita tidak perlu bimbang", katanya yang ditemui pemberita selepasmelawat dan menyampaikan sumbangan kepada pesakit di Hospital Temenggong Seri Maharaja Tun Ibrahim, di sini.

Dalam perkembangan lain, kajian mengenai vaksin denggi masih pada peringkat awal.Kajian tersebut diperlukan bagi mencari langkah lain mengawal denggi di negara ini.


Hari Raya Aidilfitri disambut lusa, 22 April

KUALA LUMPUR, 20 April- Sambutan Hari Raya Aidilfitri bagi negeri-negeri seluruh Malaysia tahun ini ditetapkan lusa pada 22 April 2023 bersamaan hari Sabtu.Pengumuman itu dibuat oleh Penyimpan Mohor Besar Raja-Raja, Tan Sri Syed Daniel Syed Ahmad menerusi siaran langsung khas di TV1 sebentar tadi.Penetapan tarikh 22 April 2023 sekali gus menamatkan desas-desus umat Islam Malaysia akan sekali lagi merayakan sambutan itu lebih awal seperti tahun lalu.


KKM keluar kompaun terhadap 51,849 premis bazar Ramadan

KUALA LUMPUR, 20 April-Kementerian Kesihatan (KKM) telah mengeluarkan 2,188 notis bernilai RM197,600 semasa pemeriksaan terhadap 51,849 premis bazar Ramadan di 640 lokaliti seluruh negara menerusi Ops Kebersihan dan Keselamatan Bazar Ramadan 2023 bagi tempoh 23 Mac hingga 16 April 2023.KKM dalam satu kenyataan hari ini memaklumkan kompaun dikeluarkan kepada pemilik premis, wakil premis dan pengendali makanan itu melibatkan pelbagai kesalahan yang melanggar Seksyen 32B Akta Makanan 1983.Kesalahan terbabit antaranya tidak menjalani latihan pengendali makanan, tiada suntikan anti-tifoid dan tidak mematuhi pakaian pengendali makanan.KKM turut mengeluarkan arahan penutupan terhadap 14 premis makanan di bawah Seksyen 11 Akta Makanan 1983.Bagi pengendali makanan, KKM berkata seramai 104,755 pengendali makanan telah diperiksa dengan 93 peratus atau 96,911 pengendali makanan mempunyai suntikan anti-tifoid dan 84 peratus atau 87,832 pengendali makanan telah menghadiri latihan pengendali makanan.KKM berkata empat notis kompaun atas kesalahan tidak mematuhi pakaian pengendali makanan di bawah Peraturan-Peraturan Kebersihan Makanan 2009 telah dikeluarkan kepada peniaga di bazar Universiti Teknologi Mara (UiTM) Segamat, Johor.“Tapak bazar Ramadan UiTM Segamat juga telah diarahkan ditutup di bawah Akta Pencegahan dan Pengawalan Penyakit Berjangkit 1988,” menurut kenyataan itu.KKM berkata sehingga 18 April lepas, sebanyak 17 aduan berkaitan makanan di bazar Ramadan diterima dengan 15 aduan telah selesai disiasat manakala dua masih dalam proses siasatan.-BERNAMA


Polis KL kenal pasti 11 'blackspot' kawasan kerap kemalangan

(ACP Sarifudin Mohd Salleh menyampaikan sumbangan kepada pengguna jalan raya di Plaza Tol Jalan Duta)

KUALA LUMPUR, 20 April- Polis Diraja Malaysia (PDRM) mengenal pasti lebih 50 'hotspot' dan 11 'blackspot' (kawasan sering berlaku kemalangan) di seluruh ibu negara.Bagi memastikan kelancaran trafik sempena Hari Raya Aidilfitri, anggota Jabatan Siasatan dan Penguatkuasaan Trafik Kuala Lumpur ditugaskan di bawah program Op Lancar dan Op Selamat bermula bulan Ramadan.Ketua Jabatan Siasatan Penguatkuasaan dan Trafik (JSPT) Kuala Lumpur ACP Sarifudin Mohd Salleh berkata antara kawasan hotspot yang dikenal pasti ialah Jalan Kuching, Jalan Loke Yew dan Jalan Cheras."Kalau anggaranya di Kuala Lumpur setiap hari kita menguruskan lebih kurang 1 juta lebih kenderaan dan kita belum maksimum lagi 1 juta lebih yang telah pulang ke kampung. "Saya percaya pagi ni dan esok mungkin akan mencapai 1.2 atau 1.3 juta keluar dari KL,"katanya.Beliau berkata demikian selepas menyampaikan sumbangan kepada pengguna jalan raya di Plaza Tol Jalan Duta menuju utara, hari ini.Turut dinyatakan 95% pegawai JSPT Kuala Lumpur, bekerja sempena sambutan Aidilfitri tahun ini.

(Ketua JSPT Kuala Lumpur ACP Sarifudin Mohd Salleh)


KPDN lulus kuota tambahan RON95 dan diesel

MUAR, 20 April- Kementerian Perdagangan dalam Negeri dan Kos Sara Hidup (KPDN)  meluluskan kuota tambahan petrol RON 95 dan diesel kepada syarikat minyak bersempena cuti perayaan Aidilfitri, Hari Pekerja dan Wesak bermula esok sehingga 4 Mei. Menteri KPDN, Datuk Seri Salahudin Ayub berkata syarikat minyak akan mengagihkan petrol RON 95 dan diesel kepada 4,030 stesen minyak di seluruh negara."Kita harap dengan bekalan ini maknanya rakyat jangan bimbang dan kita akan pastikan kelancaran rakyat untuk mendapatkan RON 95 dan diesel yang sentiasa cukup di 4,030 stesen minyak di seluruh negara,"katanya.Jelasnya lagi, harga yang ditetapkan masih sama mengikut harga pasaran.Beliau berkata demikian ketika mengadakan tinjauan harga barangan keperluan di Pasaraya Econsave, Pontian.


KPDN terima ratusan aduan kesalahan tidak letak tanda harga

PONTIAN, 20 April- Ratusan aduan diterima Kementerian Perdagangan dalam Negeri dan Kos Sara Hidup (KPDN) atas kesalahan tidak meletakkan tanda harga sejak Ramadan dan pelaksanaan Skim Harga Maksimum Musim Perayaan. Menteri KPDN, Datuk Seri Salahudin Ayub berkata aduan tersebut diterima hasil daripada tinjuan yang dijalankan di beberapa tempat. "Itu adalah satu isu yang masih saya harap peniaga kena bagi kerjasama. Letak tanda harga untuk elakkan diambil tindakan tegas kerana kalau berlaku pengulangan banyak kali KPDN tidak ada pilihan selain ambil tindakan perundangan kepada mereka,"katanya.Terdapat juga peniaga yang menjual ayam melebihi harga siling selain mengenakan caj memotong.Jelasnya lagi, sekiranya peniaga- peniaga kecil seperti peniaga ayam telah meletakkan tanda harga dan mengenakan cas pemotongan, ia dibenarkan mengikut perundangan selagi mendapat persetujuan daripada pelanggan.Beliau berkata demikian ketika mengadakan tinjauan harga barangan keperluan di pasaraya Econsave, Pontian.


Operasi BNM dorong kadar antara bank jangka pendek ditutup stabil

KUALA LUMPUR, 20 April- Kadar antara bank jangka pendek ditutup stabil hari ini berikutan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional meningkat kepada RM39.51 bilion daripada RM34.02 bilion pagi ini, manakala mudah tunai dalam dana Islam menyusut menjadi RM16.73 bilion daripada RM27.30 bilion.Awal hari ini, bank pusat menjalankan satu tender pasaran wang konvensional, tiga tender Qard dan tiga tender repo berbalik.BNM turut menyemak semula tender semalaman Murabahah kepada RM38.5 bilion daripada RM37.8 bilion.Selain itu, bank pusat telah mengumumkan ketersediaan repo berbalik, perjanjian jual dan beli semula serta kemudahan murabahah komoditi bercagar untuk tempoh satu hingga tiga bulan.Pada 4.00 petang, BNM menawarkan tender pasaran wang konvensional bernilai RM38.5 bilion dan tender pasaran wang murabahah RM16.7 bilion, kedua-duanya untuk wang sehari.Kadar Semalaman Islam Malaysia (MYOR-i) ialah 2.71% pada 19 April 2023. -BERNAMA

(Kadar antara bank jangka pendek ditutup stabil hari ini)


Selangor belanja RM5.102 juta bangunkan infra kawasan perumahan terbengkalai

HULU SELANGOR, 20 April- Sebanyak RM5.102 juta dibelanjakan kerajaan negeri Selangor bagi membangunkan kemudahan infrastruktur sebuah kawasan perumahan yang terbengkalai sejak lebih 20 tahun lalu di Kampung Koskan, Serendah.Antara kemudahan yang dibangunkan, jalan bertar, saliran, retikulasi pembentungan, bekalan air dan elektrik, lampu jalan serta padang permainan.Menurut Exco Perumahan, Rodziah Ismail, Majlis Mesyuarat Kerajaan Negeri telah meluluskan cadangan pemulihan infrastruktur projek ini dengan menggunakan peruntukan Tabung Pemulihan Projek Terbengkalai pada 24 Julai 2019."Jadi saya mengharapkan dengan adanya ini kontraktor telah siapkan kerja tanah struktur penahan tanah cerucuk kerja jalan saliran tangki septik semuanya mengikut syarat yang telah ditetapkan oleh pihak yang berwajib sebelum serahan dibuat."Kita mengharapkan dalam sebulan lagi ia boleh berjalan secara biasa, mereka boleh masuk tapak untuk membuat penambahbaikan kepada struktur rumah mereka,"katanya.Jelas beliau, projek terbabit gagal disiapkan selepas kontraktor dilantik iaitu Tetuan Ehsan Ibu Sdn Bhd diisytihar muflis pada 17 Oktober 2012.Beliau berkata demkian selepas melawat tapak projek pembesaran kampung berkenaan.Sementara itu, 42 pemilik lot banglo terbengkalai itu lega rumah tersebut kini boleh didiami.Lebih menggembirakan hadiah berharga itu diterima pada saat umat Islam bakal meraikan Aidilfitri.


Aidilfitri: Econsave tawar daging kerbau import pada harga rahmah

PONTIAN, 20 April-Sebanyak 500 tan daging kerbau import ditawarkan pada harga rahmah, di 90 Pasaraya Econsave seluruh negara sehingga 21 April ini, sempena perayaan Hari Raya Aidilfitri.Menteri Perdagangan dalam Negeri dan Kos Sara Hidup, Datuk Seri Salahudin Ayub berkata, harga rahmah daging import itu sebanyak RM14.90 berbanding harga yang ditetapkan iaitu RM20.00 itu merupakan salah satu inisiatif pihak swasta membantu meringankan beban rakyat."Ini merupakan penjimatan yang saya sangat yakin rakyat boleh menumpang sedikit rasa lega apabila barang asas ini dapat dibeli dengn harga rahmah dan juga barang kawalan lain", katanya.Sementara itu, ratusan aduan diterima KPDN atas kealahan tidak meletakkan tanda harga sejak Ramadan lalu dan ketika pelaksanaan Skim Harga Maksimum Musim Perayaan. Datuk Seri Salahudin Ayub berkata aduan tersebut diterima hasil daripada tinjuan yang dijalankan di beberapa lokasi seluruh negara."Saya berharap agar para peniaga dapat bekerjasama bagi mengelakkan tindakan tegas diambil terhadap mereka. Kalau masih gagal, KPDN terpaksa mengambil tindakan undang-undang", katanya ketika mengadakan tinjauan harga barangan keperluan di pasaraya Econsave, di sini.

(Menteri Perdagangan dalam Negeri dan Kos Sara Hidup, Datuk Seri Salahudin Ayub)


PM terima kunjungan Michelle Yeoh

PUTRAJAYA, 20 April- Perdana Menteri, Datuk Seri Anwar Ibrahim hari ini menerima kunjungan tokoh budayawan dan seniwati, Tan Sri Michelle Yeoh di Putrajaya.Kunjungan tersebut bertujuan untuk berkongsi kejayaan dan pengalaman beliau sebagai anak seni.Melalui laman facebook, Datuk Seri Anwar memklumkan Tan Sri Michelle menghimbau kisah suka dan duka perjalanan hidupnya terutamanya untuk mencapai tingkat kejayaan beliau hari ini.Beliau turut menyatakan bahawa kejayaan gemilang anugerah Oscar itu cukup bermakna bagi dirinya, keluarga dan juga rakyat Malaysia seluruhnya. Bintang kelahiran Ipoh itu merangkul anugerah Pelakon Wanita Terbaik di acara Anugerah Akademi Ke-95 (Oscars 2023).Beliau turut membawa trofi Oscar yang dimenanginya bagi merakam kenangan bersama Perdana Menteri.


Dikompaun gagal letak tanda harga merah jambu

IPOH, 20 April- Sebuah pasar raya di Teluk Intan, dikenakan kompaun kerana gagal meletakkan tanda harga merah jambu bagi barangan terkawal mengikut Skim Harga Maksimum Musim Perayaan Hari Raya Puasa 2023 (SHMMP).Pengarah Kementerian Perdagangan Dalam Negeri dan Kos Sara Hidup negeri Perak, Datuk Kamaludin Ismail berkata 539 pemeriksaan dilakukan di premis perniagaan seluruh Perak sepanjang lima hari pelaksanaan SHMMP."Kita telah kenakan kompaun sebanyak RM300. Ini merupakan antara tindakan yang akan kita ambil jika berlakunya kesalahan. Saya ingin ingatkan kepada para peniaga dan juga di seluruh negeri Perak ini khususnya supaya mematuhi peraturan yang kita letakkan bawah skim harga maksimum ini," kata Kamaludin pada sesi Jelajah Mesra Pemantauan Skim Harga Maksimum Musim Perayaan Hari Raya Puasa 2023 di Meru, Ipoh.

(Datuk Kamaludin berkata Sebuah pasar raya di Teluk Intan, dikenakan kompaun kerana gagal meletakkan tanda harga merah jambu)


Gagal pamer tanda harga merah jambu, pasar raya dikenakan kompaun

IPOH, 20 April-Sebuah pasar raya di teluk Intan dikenakan kompaun kerana gagal meletakkan tanda harga merah jambu bagi barangan terkawal mengikut Skim Harga Maksimum Musim Perayaan Hari Raya Puasa 2023 (SHMMP).Pengarah Kementerian Perdagangan Dalam Negeri dan Kos Sara Hidup (KPDNHEP)Perak, Datuk Kamaludin Ismail berkata 539 pemeriksaan telah dilakukan ke atas premis perniagaan di seluruh Perak sepanjang lima hari pelaksanaan SHMMP."Kita telah mengenakan kompaun terhadap pemilik pasar raya kerana kesalahan tersebut. Saya juga ingin mengingatkan para peniaga di seluruh negeri agar mematuhi peraturan yang telah ditetapkan", katanya pada sesi Walkabout Pemantauan Skim Harga Maksimum Musim Perayaan Hari Raya Puasa 2023 di pasaraya Mydin di Meru, di sini.Katanya, bagi kesalahan tersebut pemilik premis berkenaan dikenakan kompaun di bawah Akta Kawalan Harga dan Antipencatutan 2011 di mana sabit kesalahan untuk individu adalah denda sehingga RM10,000 serta kompaun sehingga RM5,000. Manakala bagi syarikat, boleh didenda sehingga RM20,000 atau kompaun sehingga RM10,000.

(Pengarah Kementerian Perdagangan Dalam Negeri dan Kos Sara Hidup (KPDNHEP)Perak, Datuk Kamaludin Ismail


PUTRAJAYA, 20 April- Julung kalinya, Majlis Rumah Terbuka Malaysia MADANI bersama Perdana Menteri akan diadakan di tiga negeri iaitu Kedah, Kelantan dan Terengganu.Jabatan Perdana Menteri (JPM) dalam kenyataan hari ini juga memaklumkan Perdana Menteri Datuk Seri Anwar Ibrahim tidak akan mengadakan Rumah Terbuka bersempena sambutan Aidilfitri 2023 pada 1 Syawal 1444H di kediaman rasmi beliau di Kompleks Seri Perdana, Putrajaya."Di negeri Kedah, majlis akan diadakan pada 29 April 2023 bertempat di Hotel Raia, Alor Setar."Ia diangkat sebagai program berstatus nasional dengan sasaran jumlah kehadiran pengunjung seramai 25,000 orang," menurut kenyataan itu.Seterusnya 12 Mei 2023 di Pekarangan Stadium Sultan Muhammad ke-IV, Kelantan diikuti Negeri Terengganu pada keesokan harinya di Dewan Al-Muktafi Billah Shah, UNISZA.Program dianjurkan oleh JPM melalui Unit Penyelarasan Lonjakan Prestasi (PACU) selaku penyelaras utama turut bekerjasama dengan Kerajaan Negeri.Kementerian peneraju turut dilantik bagi membantu pelaksanaan program.JPM memaklumkan Perdana Menteri turut dijangka menghadiri tiga majlis rumah terbuka Aidilfitri yang dilaksanakan kerajaan negeri Selangor, Pulau Pinang dan Negeri Sembilan.

(Majlis Rumah Terbuka Malaysia MADANI di tiga negeri)


FAMA Pahang buka Pasar Tani di 10 lokasi B40

KUANTAN, 20 April-Lembaga Pemasaran Pertanian Persekutuan (FAMA) Pahang membuka pasar tani di 10 lokasi melibatkan empat Pasar Tani Kekal (PTK) dan enam kawasan pasar tani menerusi Program Jualan Syawal Madani di negeri ini.Pengarah FAMA Pahang Saiful Sadri berkata lokasi yang terpilih itu merupakan kawasan yang mempunyai ramai golongan B40.Menurut Saiful lagi, program yang bermula pada 16 April lalu bakal berakhir hari ini menawarkan penjimatan harga barangan keperluan pada lima hingga 25 peratus bagi membantu meringankan kos sara hidup rakyat."Kita membawa jualan kali ini untuk membantu masyarakat bagi menangani kos sara hidup rakyat terutamanya golongan B40.Selain itu barang-barang yang ditawarkan juga mempunyai penjimatan harga sebanyak 5 hingga 25 peratus", katanya lagi.Menurut Saiful lagi, kawasan yang terlibat adalah PTK Chini, PTK Jerantut, PTK Jengka, PTK Pekan, Medan Jualan Terus Dari Ladang (JTDL) Tanah Putih Kuantan, Pasar Tani Sungai Karang , Kuantan, Pasar Tani Bukit Rangin Perdana 2, Kuantan, Pasar Tani UTC Kuantan, Pejabat FAMA Raub dan Pasar Tani Bandar Baru Lipis.Seramai 756 usahawan dijangka terlibat dalam program berkenaan terlibat dengan menyasarkan nilai jualan sebanyak lebih RM1.5 juta sepanjang program tersebut berlangsung.Beliau berkata demikian di sini.

(756 peniaga pasar tani  Pahang terlibat dalam Program Jualan Syawal Madani)


Jualan Khas Mantai Syawal lepasi sasaran-FAMA

SEREMBAN, 20 April-Nilai jualan bagi program Jualan Khas Mantai Syawal Madani di seluruh negara mencecah RM14 juta melepasi sasaran iaitu RM13 juta bagi tempoh enam hari sejak dilancar Sabtu lalu.Menurut Pemangku Ketua Pengarah FAMA, Abdul Rashid Bahri, hasil jualan bagi program tersebut meningkat sebanyak 10 hingga 20 peratus berbanding tahun lalu disebabkan sambutan yang menggalakkan pengunjung yang membeli barang keperluan untuk menyambut Aidilfitri."Daripada maklumat awal yang kita dapat memang terdapat peningkatan antara 10 hingga 20 peratus berbanding tahun lepas. Mungkin pada tahun, pendapatan rakyat sudah kembali stabil dan ekonomi pun menunjukkan perkembangan positif menyebabkan peningkatan hasil jualan FAMA kali ini", katanya yang ditemui pemberita pada Program Jualan Khas Mantai Syawal Madani dan Jualan Harga Ladang Nismilan Prihatin 2023, di Pasar Tani Kekal Paroi.Tambahnya FAMA telah membuka 113 outlet di seluruh negara dengan penglibatan seramai 2,680 peniaga menerusi program Jualan Khas Syawal Madani bagi memberi peluang kepada masyarakat mendapatkan barangan keperluan Aidilfitri.

(Pemangku Ketua Pengarah FAMA, Abdul Rashid Bahri)


Mantai Perdana tawar 10,000 kilogram daging lembu

SEREMBAN, 20 April-Sebanyak 10,000 kilogram (kg) daging lembu tempatan segar ditawarkan kepada orang ramai sempena program Mantai Perdana yang dianjurkan kerajaan negeri, hari ini.Menteri Besar Negeri Sembilan, Datuk Seri Aminuddin Harun, berkata program Mantai Perdana itu akan diadakan di 19 lokasi terpilih di semua daerah di seluruh negeri."Ini merupakan satu tradisi yang harus diteruskan. Daging lembu hari ini dijual pada harga RM37 dan ini merupakan satu diskaun yang diberikan oleh pengusaha sendiri, kata Aminuddin.Pada program sama turut diadakan jualan prihatin Negeri Sembilan yang menawarkan barangan keperluan, seperti telur ayam, sayur-sayuran serta pelbagai barang basah yang dijual pada harga lebih rendah berbanding harga pasaran."Kita juga menyediakan ualan prihatin Negeri Sembilan, ayam ada, telur ada, dan barang-barangan keperluan yang sedia kita jual semasa jualan prihatin. "Ini merupakan satu usaha yang baik bagi mengalakkan pengusaha-pengusaha sama-sama dengan kerajaan negeri memberikan bantuan kepada masyarakat menjelang Aidilfitri" katanya ketika ditemui selepas melancarkan Majlis Perasmian Program Mantai Aidilfitri 2023 di Masjid Dato Klana Petra Lela, Sikamat.Sementara itu rata-peniaga dan pengunjung menyambut baik inisiatif yang dilancarkan kerajaan negeri dalam membantu mengurangkan beban ekonomi menjelang Aidilfitri.Bagi peniaga, Saiful Nang, program Mantai Perdana yang dianjurkan tahun ini lebih meriah berbanding tahun-tahun sebelumnya."Program Mantai Perdana tahun ini lebih meriah kerana disertai ramai para peniaga yang membawa hasil ternakan dan ladang bagi dibeli oleh masyarakat", katanya.Sementara itu, pengunjung Maznah Muhammad berkata pelaksanaan Program Mantai Perdana mampu mengurangkan beban bagi menyediakan persiapan sempena hari raya Aidilfitri.

(Menteri Besar, Datuk Seri Aminuddin Harun)


JOHOR BAHRU, 20 April- Kerajaan Johor mengisytiharkan 24 April, Isnin sebagai Hari Kelepasan Am Tambahan bersempena Aidilfitri.Menteri Besar, Datuk Onn Hafiz Ghazi berkata, keputusan tersebut atas perkenan Sultan Johor, Sultan Ibrahim Sultan Iskandar."Hari Kelepasan Am Tambahan berkenaan selaras dengan Seksyen 8 dan 9, Akta Hari Kelepasan 1951 (Akta 369)," katanya.Onn Hafiz turut mengucapkan Selamat Hari Raya Aidilfitri dan meminta rakyat berhati-hati di jalan raya serta selamat pulang ke kampung.Sebelum ini, Perdana Menteri, Datuk Seri Anwar Ibrahim mengumumkan Hari Kelepasan Am bersempena Aidilfitri pada 21 atau 24 April, bergantung pada pengumuman tarikh 1 Syawal oleh Penyimpan Mohor Besar Raja-raja, malam ini.                                            (Datuk Onn Hafiz berkata Johor cuti tambahan 24 April bersempena Aidilfitri)


OPS HRA: Padah guna telefon bimbit semasa memandu bas

ALOR SETAR, 20 April- Melalui aktiviti penguatkuasaan secara penyamaran yang dilakukan dalam perjalanan bas dari Alor Setar ke Butterworth, seorang pemandu bas telah dikesan melakukan kesalahan menggunakan telefon bimbit tanpa alat bantuan bebas tangan.Kesalahan berkenaan dikesan oleh anggota Penguat Kuasa JPJ Negeri Kedah dan seterusnya telah mengeluarkan notis saman kepada pemandu bas terbabit.“Tindakan pemandu terlibat boleh mengundang risiko berlakunya kemalangan jalan raya kerana tidak memberi tumpuan yang penuh ketika memandu," kata JPJ Kedah dalam kenyataan di sini, hari ini.Sehubungan itu, JPJ Negeri Kedah menasihatkan semua pemandu kenderaan perkhidmatan awam terutamanya bas agar sentiasa mematuhi undang-undang dan peraturan demi keselamatan penumpang serta pengguna jalan raya yang lain.

Penumpang bas yang mengesan mana-mana pemandu bas melakukan sebarang kesalahan semasa memandu boleh menyalurkan maklumat aduan menerusi email This email address is being protected from spambots. You need JavaScript enabled to view it. ataupun menggunakan aplikasi e-Aduan@JPJ.


Pulau Pinang terima RM1 juta pembiayaan biasiswa

GEORGE TOWN, 20 April- Sebanyak RM1 juta diterima Kerajaan Negeri Pulau Pinang bagi pembiayaan biasiswa kerajaan negeri. Ketua Menteri, Chow Kon Yeow berkata, Pulau Pinang merupakan negeri pertama yang menerima peruntukan daripada Ancom Crop Care dan ia amat dialu-alukan bagi meningkatkan peruntukan biasiswa."Sudah tentu untuk masa depan Pulau Pinang, kita sentiasa mencari dana untuk menambah dana yang semakin susut. Jika tidak kerajaan perlu memasukkan dana tambah nilai kita sendiri. Jadi terima kasih atas inisiatif ini," katanya.

(Ketua Menteri Pulau Pinang, Chow Kon Yeow)

Jelas beliau, biasiswa ini terbuka kepada semua pelajar tahun 1 hingga 3 yang dilahirkan di Pulau Pinang bagi semua pengajian kecuali perubatan dan pergigian dan boleh dimohon bermula 15 Mei ini.Beliau ditemui media selepas pelancaran Ancom Crop Care Penang Scholarship Programme for Penang Students di sini.